text:
Na prome lugar danki na tur hende cu e a hasi e bunita anochi aki posibel. E tabata un anochi cu a toca hopi curason. Tambe cu a inspira e publico presente pa pensa riba bida. No solamente e bida awe, pero tambe e bida majan. E bida na nos pais Aruba. E bida den nos famia.
Mi persona, Ingrid Werleman a cuminsa e anochi cu un presentacion di e website Comprondiendo Bida. E oradornan Dr. Jaime Falconi, Belquis Moreu, Edsel Lopez y invitada di honor minister Michelle Winklaar tabatin algun puntonan comun den nan mensaje. Nan tur a mustra riba e cambionan den bida cu nos lo por pensa riba dje. Bida pura y agita a pone nos bay den un rutina di bida cu ta laga poco tempo pa interaccion humano.
Tin cosnan simpel cu nos a laga cai for di nos bida di tur dia, pero hopi bes e balor ta sinta juist den e cosnan aki. Un ehempel cu a bin cerca tur padilanti ta cu famia hopi bes no ta tuma tempo pa hasi cosnan hunto. Por ehempel, nan no ta sinta hunto na mesa pa come. Na lugar di bon custumber aki unda por papia riba con e dia a bay y kico por hasi hunto, cada miembro di famia ta sinta un otro caminda. Den kamber, dilanti computer, dilanti television of ta ping cu cellular. Kico esaki a hasi cu nos famianan ta cu hopi di e calor familiar ta bay perdi. Nos ta biba hunto den un cas, pero nos no ta forma un hogar mas. Esaki ta tambe den nos barionan, unda hopi hende no sa ni ken ta nan bisinja mas. Nos a hisa e murajanan di cas y te hasta curanan hopi bes no tin mas, pasobra nos kier un cas mas grandi posibel.
Nos a modernisa y nos a desaroya, pero ta keda e pregunta si nos pais a bira un miho pais y nos mes un hende mas felis. Cu e problemanan, manera violencia, ladronicia, guera, desaster natural cu nos tin awo tabata existi den henter historia di hende ta berdad. E diferencia ta e cambio cu cada un di nos por hasi dor di trese cambio den nos bida diario, dor di pensa y refleha y ta e miho ehempel di loke nos kier mira den nos mundo… Aki nan pensamentonan ta nace cu por ta hopi balioso, pasobra nan ta pensamentonan cu ta nace for di e sinceridad di e curason.
Na final di e anochi tabatin hopi pregunta y un treat pa cada persona.
Un danki special na mi yiu Ralph Albertus cu ta administra nos website, coordina ‘social media’ y strategia di e projecto en general. Tambe na mi pareja Johan Koop pa a duna mi tur e espacio y apojo pa por trata na e website. Danki na tur hende cu a duna nan aporte, e media di Aruba, na e oradornan, na Biblioteca Nacional, Certified Mega Mall y mi ruman Rosa y su nieta Kimberly pa e dushi snacknan. Y na bida mes cu un dia a inspira mi pa purba compronde bida…un proceso cu nunca ta caba…
Proximo dianan lo publica relato di cada orador apart…


c: text/html

text:
Gerick Croes (MEP) Presupuesto di husticia 2015 no ta refleha un cambio den maneho!Posted: May 2, 2015 in Johnny Habibe
Manera anticipa den e comunicado anterior e ta importante pa tira un bista den cada presupuesto individual pa pueblo por haya un idea con su placa ta wordo gasta. Den e comunicado aki nos lo enfoca den corto riba e analisis di cifra cual a base di esaki bo por forma un opinion general di e maneho di husticia actual.
Pa 2015 e presupuesto di ministerio di husticia ta ilustra un gasto total di 188.536.300 miyon florin cual ta representa aproximadamente 14.1% for di e total di gastonan di pais Aruba (presupuesto total ta 1.336 biyon). Ora di compara e suma cu e presupuesto di 2014 bo ta constata cu tin un reduccion di 9.4 miyon den su presupuesto cu ta ekivalente na 4.75%. Pregunta cu ta surgi ta den kiko bo ta bai corta? Cual gastonan a conoce un aumento? akinan ta na unda cu mester evalua si esakinan tin balor agrega. Ademas Mester fiha prioridad y tuma bou consideracion prome den kiko precies bo ta corta.
Den algún departamentonan manera cuerpo policial, inmigración y kia a reduci nan presupuesto cu 1.6 miyon, 1 miyon y 2.6 miyon. Notabel ta cu e reducción den e departamentonan aki caba ta representa 5.2 miyon cu ta mas cu e mitar di e reducción den total ministerio. Netamente e departamentonan aki mester a haya mas fondo aloca. Manera ta conoci ultimo tempo e departamentonan aki ta onderbezet y esaki ta hasi cu no por funciona optimal corda pa garantisa seguridad pa comunidad di Aruba. E reduccion den e presupuesto pa polis cu 1.6 miyon ta den tur sentido cuestionabel y inaceptabel siendo cu ta bisto cu e desaroyonan riba tereno husticial a bai mas atras y Aruba ta insigur! Den e caso specifico di Kia a corta alrededor di 1.9 miyon den overtime. Na promer instante bo lo por pensa cu esaki ta algo bon na otro banda e ta bira cuestionabel pasobra bo tin menos cuidador di preso na e instituto cual lógicamente tin su riesgonan. Remarcabel ta e hecho cu e nota di cambio presenta enbes di tawatin ahustenan na beneficio di husticia a hasi recortenan adicional den departamentonan.
Sin cu mester bai den mas den detayes ta importante pa pone enfasis riba seguridad en general. Djis purba contesta e preguntanan aki: “bo ta sintibo safe? bo barionan ta sigur?” Ultimo tempo tin un avalancha di actonan criminal di tur tipo ta tumando lugar. Enbes cu esakinan a mustra un caida e sucedidonan diario ta demostra lo contrario. Netamente esaki a pone cu oposicion pone hopi enfasis riba insiguridad riba nos pais durante tratamento presupuesto di husticia 2015.

robotstxt: allowed

filter: keep


text:
KRALENDIJK – MBO Bonaire tin kasi 50% mas studiante ku kuater aña pasá. Esaki ta danki spesialmente na e oumentoenorme di e kantidat di studiante BBL. Na 2017 nan tabata 10 i den 2021 nan ta 203.
Despues di 2017 MBO Bonaire a tira un bista krítiko riba tur estudio. A stòp vários estudio pa bolbe pone kalidat di enseñansa na òrdu. Na mes momentu MBO Bonaire a krea diferente estudio BBL nobo. Esaki nan ta hasi den kolaborashon ku sektor empresarial, pa konektá bon ku e demanda riba merkado.
Un bon ehèmpel di esaki ta e estudio nobo pa agente di siguridat. For di gobièrnu i e sektor di siguridat partikular, pa años kaba tabatin demanda pa un bon estudio MBO pa agente di siguridat. Den kolaborashon estrecho ku Rijksdienst Caribisch Nederland, JICN, organisashonnan di siguridat partikular, ROA i SVPB, MBO Bonaire a analisá kontenido di e estudio. Di e manera akí a desaroyá un estudio ku ta kumpli kompletamente ku eksigensianan di èksamen i e situashon insular na Boneiru. E estudio BBL pa agente di siguridat a kuminsá e aña eskolar akí ku 25 studiante.
E estudionan BBL Kinderopvang (Kuido di mucha), Techniek (Téknika) i Juridisch Medewerker (Kolaboradó hurídiko), tambe a realisá despues di un petishon di merkado.
Liset de Keijzer, direktor di unidat di MBO Bonaire, ta splika: “Hopi biaha un organisashon ku tin deseo/nesesidat di personal kapasitá, ta aserká nos. Nos ta sali investigá si e demanda tin base amplio i kiko ta e posibilidatnan pa organisá un estudio ku ta konektá. Asina na e momentu akí nos ta investigando si e isla tin nesesidat di un estudio den retail (komèrsio di detaya). Dje forma akí MBO Bonaire ta aspirá pa sigui profeshonalisá e isla i su forsa laboral.’
Den un estudio BBL studiantenan ta kombiná trabou ku skol. “Esaki no semper ta algu fásil. Tòg ta remarkabel ku kuantu entusiasmo nos studiantenan BBL ta bai skol atrobe. Nos tin mashá atmirashon pa nan perseveransia pa kombiná skol, trabou i famia.”
MBO Bonaire semper ta pará habrí pa un kòmbersashon sin obligashon ku sektor privá. Bishitá www.mbobonaire.com/bedrijven pa mas informashon i datonan di kontakto.


text:
Minister president mr. Evelyn Wever-Croes a duna di conoce cu Pais Aruba no tin plan pa introduccion di un QR code pa sector comercial. E declaracion aki e mandatario a haci dialuna durante un conferencia di prensa extraordinario.
A indica cu cada establecimento priva por bin cu su propio exigencianan pa haya un acceso na e establecimento, su producto y/of servicio, pero su gobierno no tin pensa di establece esaki como un regla general pa comunidad.Gabinete Wever-Croes II a yama e encuentro cu medionan di comunicacion pa anuncia restriccionnan di biahe nobo en conexion cu e variante Omnicron.
E implementacion di un QR code ta algo cu pa varios siman caba ta un realidad na e isla ruman di Corsou. Esaki ta coresponde solamente na esunnan cu ta completamente vacuna y mester mustr’e pa su control ora cu kier drenta un restaurant, cafe of evento.
Pa un version mas amplio di e noticia aki, lesa e proximo edicion di TREMPAN.


text:
Angel Alberto Gijsbertha
Gradisimentu i invitashon
Di kasa i yunan
Angel Alberto Gijsbertha
Mihó konosí komo Galan
Kasa i yunan kier a gradisi tur famia, amigu nan i konosi nan ku a kompaña na ora di malu i entiero di nos defuntu stimaUn danki ta bai na zuster nan di witgele kruis i kranshi i tur ku a manda flor, krans i app. Boso atenshon tabata un gran konsuelo pa nos. Alabes nos kier a invita boso na un santu sakrifisio di misa pa deskanso di alma di e defuntu riba e siguiente dia: djaweps 2 di december 2021 na misa di montaña pa 6:30 di atardi. Despues lo no risibi bishita di kondolensia na kas. Asepta esaki komo invitashon personal.


text:
Pa lei, tur aña Kontraloria tin e tarea di kontrolá si e entradanan (impuesto i otro kobransa) a ser kobrá di akuerdo ku regla i si e gastunan a ser hasí konforme presupuesto i di akuerdo ku regla. Tambe ta kontrolá si a ehekutá e aktividatnan di atministrashon públiko konforme lei i e reglanan fihá. E lei- i reglanan ta toka entre otro:
- imposishon di impuesto;
- kontratashon públiko i privá;
- outorisashon pa hasi pedido;
- dunamentu di pèrmit, supsidio, ònderstant etc.
E informenan di e investigashonnan di legalidat di entrada i gastu di gobièrnu, nos ta presentá den nos publikashon anual tokante Kuenta Anual di Pais. Resultado di e investigashonnan di legalidat tokante e aktividatnan di atministrashon públiko ta bai den un rapòrt ku ta keda presentá na Parlamento.
Pa kumpli ku nos tareanan, nos ta disponé entre otro di e resultadonan di trabou di Stichting Overheidsaccountantsbureau.


text:
Tour di Baseball5 a inicia
A bishita 4 scol pa siña nan mas di e deporte nobo
Tour di Baseball5 a inicia
Awe mainta a start e programa di Baseball5, COA conhuntamente cu hunto Ibisa y tambe 2 miembro di WBSC a start cu e bishita na scol, e 4 scol pa ricibi bishita awe tabata St. Paulus School, Colegio Santa Filomena, Colegio San Jose y termina na Maria School.
E prome riba lista tabata St Paulus School. Muchanan a gosa hopi y por a tuma nota nan cara contento. Por a wak diferente peloteronan jong cu ta hungando den diferente team nan den exterior cu tambe a bin pa juda den e projecto di Baseball5. Mañan 15 y 16 di december ainda lo bai bisihta diferente scolnan pa asina siña e muchanan mas di baseball5. Awe tardi lo start e clinic pa e trainers y maestronan di gym cu lo kier siña mas di Baseball5.


text:
Oranjestad-Bucuti yacht club ta organisando diasabra dia 27 di september un piscamento den lagoon pisca cu ta conta pa e torneo aki lo ta solamente caranito inscribshon lo cuminsa pa 2 or di atardi na club esta e diasabra aki 27 di september Inscribshon ta afl. 25,- pa persona i ta inclui un BBQ .
pisca mento ta start pa 5 or di atardi y tur Boto mester ta bek na pier pa 10 or anochi pa pesahe. Asina ta prepara bo boto bo rot di pisca tambe bo linjanan di pisca pa bin pasa un atardi cu nos piscando den lagoon pa mas informashon jama nos na telefoon 5944054 of 5600055


text:
Servicio di Limpieza di Aruba (Serlimar)
Serlimar ta un compania di Pais Aruba, cu ta garantisa comunidad un medio ambiente limpi y saludabel pa biba aden dor di ehecuta actividad ariba tereno di prevencion di desperdicio, recohemento y procesamento di desperdicio y cuido di mata na un manera responsabel, eficiente y servicial.
E maneho di Gobierno di Aruba tin atencion pa un isla na unda nos por biba. E maneho ta dirigi ariba un desaroyo duradero den cual e bienestar di e ciudadano ta central. Un isla unda nos por biba ta encera entre otro: un ambiente limpi, naturalesa den harmonia, beach y bocanan limpi, caya y parke publico limpi, na unda hende por cana, traha, recrea y sosega sin cu e ta core peliger pa su salud. E puntonan principal den e aspiracion pa un desaroyo duradero ta formalisa circuitonan, stimula maneho integral di cadena, uzo di tecnologia limpi y consumo conciente di medio ambiente. Den esaki ta tene cuenta cu otro(nan) p’asina no pasa e efecto negativo pa un otro hende, otro pais of e generacion cu ta bini.
Tarea di Serlimar ta entre otro:
- Duna conseho (hunto cu otronan) tocante e maneho cu mester ehecuta relaciona cu hygiena ambiental y en particular pa loke ta encera desperdicio solido, desperdicio kimico, wacharaca di auto, asbest y otro desperdicio cu por ta un peliger pa e medio ambiente;
- elimina (recohe, warda, transporta, procesa) desperdicio solido y kimico for di nos isla y comunidad;
- mantencion di hofi di edificionan di gobierno y santana publico y ariba peticion mantencion di cura di scol, departamento/servicio of organisacionnan gubernamental;
- maneho di atraccion recreativo publico manera formacion di piedranan di cual esun mas popular ta Ayo y Casibari y e beachnan publico;
- supervisa y maneha personal y material como tur facilidad destina pa logra e metanan aki;
- ariba termino introduci servicio nobo manera chica pos.


text:
Kralendijk – Entrante promé di yüli 2021, organisashonnan di akohida di mucha na Boneiru i Sint Eustatius ta haña mas supsidio for di Gobièrnu Sentral, pa asina nan por baha e kontribushon di mayor mas tantu. Esaki ta un siguiente paso di e programa BES(t) 4 kids pa ofresé akohida di mucha di bon kalidat, seif i pagabel pa mucha di Hulanda Karibense.
Organisashonnan di akohida di mucha i akohida despues di skol na Boneiru i Sint Eustatius a bini na remarke pa un supsidio di redukshon di preis di kosto for di aña pasa. Ku e supsidio akí un organisashon di akohida di mucha por baha e kontribushon di mayor i/òf tuma medidanan pa mehorá kalidat di akohida. Entrante promé di yüli ta oumentá e supsidio aki, pa asina organisashonnan di akohida di mucha por sigui baha e kontribushon di mayor.
Montante kontribushon di mayor na Boneiru
E kontribushon máksimo ku un organisashon di akohida di mucha por a pidi mayornan ta baha for di promé di yüli 2021 di 200 dòler pa un máksimo di 125 dòler pa mucha pa luna. E montante aki ta konta pa 5 dia di akohida di mucha i pa 5 dia di akohida despues di skol pa siman. E kontribushon di mayor pa akohida di mucha serka un ‘gastouder’, ta suma 100 dòler entrante di promé di yüli. Si na e momentunan aki, un organisashon di akohida di mucha ta kobra e mayornan mas ku e kontribushon máksimo di mayor, e organisashon di akohida di mucha mester baha e tarifa entrante promé di yüli 2021. Si e kontribushon di mayor ta abou kaba, e ora ei e akohida di mucha no mester baha e montante.
Mayornan ku no por paga e kontribushon di mayor, por pidi un supsidio pa un lugá na akohida, serka e Entidat Públiko.
Montante kontribushon di mayor na Sint Eustatius i Saba
E kontribushon di mayor na Sint Eustatius ta baha entrante di promé di yüli 2021, di 150 dòler pa 100 dòler pa luna pa 5 dia di akohida di mucha. Akohida despues di skol ta baha di 75 dòler pa 50 dòler pa luna.
Na Saba, e kontribushon di mayor ta 100 dòler kaba pa luna pa akohida di mucha i 50 dòler pa luna pa akohida despues di skol.
Na Saba i Sint Eustatius tambe, mayornan ku no por paga e kontribushon di mayor, por pidi un supsidio pa un lugá na akohida serka Entidat Públiko.
Mas informashon tokante e programa di BES(t) 4 kids ta disponibel riba www.best4kids.nu.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Cinco persona a fayece na un tiramento masivo na un cas na e condado di York di Zuid Carolina, asina a informe e autoridad. Entre victima di tiramento cerca di Rock Hill ta un dokter, su casa y dos nieto.
Oficina di sheriff di condado di York, vocero di oficina, Trent Faris a bisa cu e famia tabata prominente y conoci den e condado. E polis a haya yamada di un tiramento pa 4:45pm
“Dr. Robert Lesslie y su casa, Barbara Lesslie a wordo haya na cas morto pa herida di tiramento, mescos nan dos nieto (di 5 y 9 aña di edad) y James Lewis, kende tabata trahando riba e cas tambe a fayece.
Un otro persona a keda traslada pa hospital cu herida grave. “E ta un situacion tragico, tragico pa e famia. Nan ta pidi respect pa nan privacidad e momentonan aki”, Faris a bisa.
Faris tambe a bisa cu nan ta kere a haya e persona cu ta responsabel y e caso ta bou investigacion. “Esey ta tur locual nos por bisa te awo, e persona ta biba riba e mesun caminda”, el a bisa.
Pa finalisa, Faris a bisa cu no tin menasa pa comunidad pero detective ta trahando na area pa cumpli cu orden di registro pa investiga un evento tragico.


text:
Vários departamento a uni forsa pa sigui sostené Boneiru, Saba i Sint Eustatius. E invershon tin komo meta pa duna un impulso adishonal na mehorashon di e nivel di bida di e habitantenan di Hulanda Karibense. Ademas, e ‘vrije uitkering’ di e entidatnan públiko ta oumentá konsiderablemente. Entrante 2023 gabinete strukturalmente ta invertí 30 mion adishonal den Boneiru, Saba i Sint Eustatius. Banda di esaki tambe e departamentonan mes lo kontribuí pa kombatí pobresa. E suma aki ta oumentá kada aña te ku 12 mion euro struktural den 2025.
E invershonnan adishonal aki ta hopi nesesario. Pobresa i nivel di bida durante dies aña ta e problema prinsipal na Hulanda Karibense. Un orkan, inflashon i un pandemia a sòru pa kosto di bida diario a bira mas karu. Den 2022 lo bini adishonalmente 23 mion i entrante 2023 e montante aki ta sigui oumentá te ku 30 mion strukturalmente. Ku e invershon aki gabinete ta kumpli ku e promesa di invershon struktural, manera stipulá den e akuerdo di gobernashon.
Sekretario di Estado Van Huffelen: “Bida na Hulanda Karibense ta karu. Gastu pa awa di bebe, koriente, telekomunikashon i bibienda ta haltu. Pa hopi hende ta difísil pa yega fin di luna. Ku e invershon aki nos por sòru pa na promé instante entrada i benefisio ta mas haltu i gastu di luna mas abou. Esaki ta nifiká konkretamente ku por ehèmpel por oumentá benefisio i salario mínimo pero tambe redusí gastu di bida, manera awa pa bebe i gastu di energia. Huntu ku gabinete, mi ta sigui hasi esfuerso pa sòru pa e bida diario bira mas pagabel. Ademas, den konsulta ku e islanan nos ta hasi palabrashon tokante di por ehèmpel naturalesa, klima i turismo.”
Konkreto esaki ta trata di e siguiente medidanan:
- E salario mínimo legal i e benefisionan ta oumentá anualmente entrante 2023, na moda ku na 2025 e salario mínimo legal ta na e mínimo sosial (+28% na Boneiru, +18% na Sint Eustatius i +23% na Saba)
- Ademas, e montante di un soltero den ònderstant ku ta biba independiente riba su mes ta oumentá paso pa paso di 55% pa 70% den 2025;
- E montante di kompensashon pa yu ta oumentá entrante promé di yüli 2022 ku $10 i entrante promé di yanüari 2023 ku adishonalmente $10 pa luna pa kada yu.
- Ta bai introdusí un areglo di desempleo na Hulanda Karibense;
- Ta bini ku supsidio struktural pa awa di bebe;
- Ta bai tin rekurso disponibel pa bibienda sosial, loke ta permití aselerá konstrukshon di 204 bibienda sosial pa hür na Boneiru, i por renobá un promé ‘tranche’ di 10 bibienda na Sint Eustatius;
- Introdusí entre otro un presupuesto pa programa di formashon i desaroyo i tambe formashon adishonal i kontinuo pa fortalesé intermediashon laboral;
- Introdusí entre otro un fondo di stazje pa fortalesé kolaborashon regional duradero den edukashon vokashonal i pa fortalesé kolaborashon ku Kòrsou i Sint Maarten pa loke ta trata e kursonan den sektor di turismo;
- Reforsá rekurso di e propio entidatnan públiko di manera signifikante, spesialmente pa e ‘vrije uitkering’. Entrante 2025 e gobièrnunan strukturalmente ta risibí 13 mion Euro mas pa tareanan insular. Ademas tin 10 mion Euro disponibel pa retraso insidental.
Den anekso 1 por mira detaye eksakto di e montantenan.
- Den 2022 tin un total di 23 mion Euro disponibel i entrante 2023 strukturalmente 30 mion Euro.
- Tokante di realisashon eksakto ta bai tin konsulta atministrativo.
- E relato anual 2021 di Relashonnan den Reino ta mustra ku den 2021 departamentonan a invertí un total di 557 mion Euro na benefisio di Hulanda Karibense.


text:
Henrique Afonso miho konosi komo “Pirata”, ta biahando rond mundu riba su zeilschip
Henrique Afonso miho konosi komo “Pirata”, ta biahando rond mundu riba su zeilschip, e a pasa diferente islanan den Caribe prome ku jega Korsou. Aki na Korsou e a bin diskubri ku su Opa, miho konosi komo “O Velas” ku a bin traha na Korsou anjan 1950 a bai laga atras kasa ku 5 yu na Madeira. Na anja 1963 e mester a bai bek Madeira lagando atras un famia di 11 yu ku e a forma aki na Korsou. Esperamos Supermarket a organisa un get together ku espetada estilo Madeirense pa reuni henter e famia di Tio i Tantanan i sobrinonan ku na tur ta 45 miembro di famia.Henter famia a keda masha kontentu di a konose otro i a traha un plan pa bai Madeira bai konose sobra famia.
Site: Diario do Pirata


text:
Nos programa ta un programa hopi spesial debi ku e ta wordu dedika na Benisio Arsenio Thomas miho konosi komo Cheno ku a fayese resientemente. Ela nase 14 December 1941 na Boneiru i a fayese 27 Juni 2014. Cheno tabata un artista i musiko hopi konosi na Boneiru. E tabata sentro di atenshon ultimamente dor ku Fundashon Arte i Kultura i Fundashon Kultural Historiko Boneriano (Fuhikubo) a tene un homenahe na su persona den e luna di April (07-04-2014) ultimo. Tur prome djaluna di luna e dos fundashon nan aki ta tene homenahe na un persona ku a marka pouta aki na Boneiru.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Benisio Arsenio (Cheno) Thomas (q.e.p.d.)
Nos programa ta un programa hopi spesial debi ku e ta wordu dedika na Benisio Arsenio Thomas miho konosi komo Cheno ku a fayese resientemente. Ela nase 14 December 1941 na Boneiru i a fayese 27 Juni 2014. Cheno tabata un artista i musiko hopi konosi na Boneiru. E tabata sentro di atenshon ultimamente dor ku Fundashon Arte i Kultura i Fundashon Kultural Historiko Boneriano (Fuhikubo) a tene un homenahe na su persona den e luna di April (07-04-2014) ultimo. Tur prome djaluna di luna e dos fundashon nan aki ta tene homenahe na un persona ku a marka pouta aki na Boneiru.


text:
Cuaresma ta un periodo di reflexion. No uno di 'Smoke Screen' y 'Sigue la fiesta'
28 Februari 2017
Mientras cu hopi hende tabata ocupa cu carnaval, un partido politico a dicidi di lansa un otro 'Smoke Screen', pa asina desvia atencion riba e declaracionnan/acusacionnan serio di e minister di Husticia, y unda ningun denuncia a wordo entrega te awe. Un 'Smoke Screen' pa pone un parti di pueblo lubida cu aki tin declaracionnan/acusacionnan hopi serio y unda tin politiconan 'niet zomaar iemand' envolvi. Un 'Smoke Screen' cu ta abusa di e hecho cu un parti di e pueblo ta lubida lihe (porcierto algo cual e mesun politiconan tradicional a introduci).
Si nan gusta of no, nos lo keda informa pueblo cu un otro siman a pasa, despues cu e minister di Husticia a haci su declaracionnan/acusacionnan pisa, y keto bay ningun denuncia of algo similar a wordo entrega na Ministerio Publico (OM), pa asina cuminsa investiga locual a wordo declara publicamente. Straño cu poco atencion ta wordo duna na e asunto aki pa cierto medionan di prensa. Parce manera esaki ta un aña electoral, hopi esfuerso ta wordo haci pa laga pueblo lubida e declaracionnan/acusacionnan aki lihe. Pero a pesar di e esfuersonan aki y cu algun hende kier haci comosifuera cu e declaracionnan/acusacionnan tabata nada otro cu gritonan ‘emocional’ y politico di e titular di Husticia, nan ta keda declaracionnan/acusacionnan serio haci pa un ‘niet zomaar iemand’ na e adres di un otro ‘niet zomaar iemand’.
Pa pone e asunto aki den un contexto mas completo, nos lo uza un noticia cu a sali publica. Siman pasa, nos por a mira con un miembro di parlamento Curasoleño, a pasa un otro miembro un bon wanta. No mucho tempo despues, Ministerio Publico a anuncia un investigacion y detencion a cay. Tambe e lider di e partido di e miembro cu a pasa e wanta, a sali duna un declaracion publico di e asunto y a splica cu e miembro den cuestion, lo tuma un descanso politico.
Aña pasa, no wanta pero mokete a cay den nos parlamento. Pueblo por a mira con e presidente y vice-presidente tabata acusa otro. Un pelea entre un homber y un señora. Un pelea entre dos miembronan di e mesun partido. Pero mira e diferencia entre e dos casonan di Corsou y Aruba. Aki na Aruba, Ministerio Publico no a anuncia ni un investigacion despues di e halamento di conopi y ningun detencion a cay. E lider di e partido politico, na cual ambos protagonista tabata pertenece, no a duna un declaracion publico. Ningun di e dos bringado a, of a wordo manda pa tuma un descanso politico. Ningun medida a wordo tuma contra e dos bringado. Tampoco pueblo a tende algo di Ministerio Publico, despues cu ambos bringado a bay entrega keho. Y te awe, ambos bringado ta cana rond manera nada a pasa. 'Business as usual'.
Loke nos ta mirando aki, ta un falta di decencia, moralidad, integridad, etica y bon ehempel. Tur cos cu antes tabata abnormal y cu ningun hende decente tabata acepta, awendia a bira algo normal. Pueblo no por warda riba un otro WODC investigacion of cualkier otro, cu lo costa tempo, placa y cu lo tin e mesun resultado unda tur protagonista ta sali liber. E actitud aki, e arogancia y e menosprecio di e politico tradicional pa pueblo, hunto cu e postura ambivalente di un parti di pueblo a causa hopi daño material, economico y social caba. Ta esaki ta e raiz di hopi di nos problemanan cu nos experenciando awendia y di cual poco kier papia di dje.
Dos siman a pasa y ainda pueblo ta wardando pa mira seriedad di parti di esunnan envolvi. Pueblo kier mira esunnan envolvi, of Ministerio Publico, haci lo corecto y cuminsa duna e bon ehempel porfin. Ministerio Publico mester actua, siendo cu e declaracionnan/acusacionnan ta serio, a wordo haci publicamente pa e minister di Husticia y teniendo cuenta cu esunnan envolvi no ta ‘niet zomaar iemand’. No ta importa cuanto huma nan lo kier genera cu e 'Smoke Screen', nada lo por cambia locual a sosode, locual a wordo declara pa e minister di Husticia of e berdad. E periodo di carnaval ta tras di lomba y awor ta cuminsa e periodo di cuaresma. Un periodo di reflexion y sanacion. No uno di 'Smoke Screen', Cobardia y 'Sigue la fiesta'.


text:
Resultadonan di Beisbòl Profeshonal Hapones Nippon ayera:
- Hanshin Tigers a derota Tokyo Yakult Swallows ku skor di 20-11
Wladimir Balentien a konektá 2 hit den 4 turno na bate. Wladimir tin un promedio di .298
- Chiba Lotte Marines a gana Rakuten Golden Eagles ku skor di 6-4
Andruw Jones a konektá 1 hit den 4 turno na bate ku 1 kareda empuha. Andruw tin un promedio di .218
Resultadonan di Beisbòl Liga Grandi di ayera:
- Cincinnati Reds a derota Cleveland Indians ku skor di 9-2
- Detroit Tigers a gana New York Yankees ku skor di 4-3 den 12 entrada
- Houston Astros a pèrdè di Philadelphia Phillies ku skor di 2-1 den 15 entrada
- Miami Marlins a derota Pittsburgh Pirates ku skor di 6-3
- New York Mets a gana Washington Nationals ku skor di 6-1
- Baltimore Orioles a derota Toronto Blue Jays ku skor di 9-3
Jonathan Schoop a regresá den aliniashon di Baltimore Orioles ku su di 9 honron di temporada. Den e partido Jonathan a bai di 4-2 ku 1 base por bola, 1 kareda anotá i 1 kareda empuha. Jonathan tin un promedio di .213
- San Diego Padres a pèrdè di Minnesota Twins ku skor di 3-1
- San Francisco Giants a pèrdè di Milwaukee Brewers ku skor di 4-3
- Texas Rangers a derota di Chicago White Sox ku skor di 16-0
- Boston Red Sox a pèrdè di St. Louis Cardinals ku skor di 3-2
- Chicago Cubs a derota Colorado Rockies ku skor di 6-5 den 12 entrada
- Kansas City Royals a gana Arizona Diamondbacks ku skor di 12-2
Didi Gregorius no a konektá hit den 1 turno na bate ku 1 kareda empuha. Didi tin un promedio di .254
- Tampa Bays Rays a pèrdè di Oakland Athletics ku skor di 3-0
- Atlanta Braves a pèrdè di Seattle Mariners ku skor di 4-2
Andrelton Simmons no a konektá hit den 1 turno na bate. Andrelton mester a bandoná e partido despues di a bira su ènkel den di 4 entrada. Awe e ekipo di Atlanta lo evaluá e ènkel atrobe pa yega na un konklushon kiko lo bai pasa ku Andrelton. Andrelton tin un promedio di .249
- Los Angeles Angels a pèrdè di Los Angeles Dodgers ku skor di 5-4
Kenley Jansen a bai ku e viktoria den e partido aki, pichando 1 entrada kompletu sin permití hit i ponchando tur 3 batido enfrentá. Kenley tin un rèkert di 2-3 ku 31 wega salba i un efektividat di 3.13
Partidónan di Liga Grandi pa awe:
- San Diego Padres kontra Minnesota Twins
- Texas Rangers kontra Chicago White Sox
- Tampa Bays Rays kontra Oakland Athletics
- Atlanta Braves kontra Seattle Mariners
- Detroit Tigers kontra New York Yankees
- Houston Astros kontra Philadelphia Phillies
- Miami Marlins kontra Pittsburgh Pirates
- New York Mets kontra Washington Nationals
- Baltimore Orioles kontra Toronto Blue Jays
- Cleveland Indians kontra Cincinnati Reds
- San Francisco Giants kontra Milwaukee Brewers
- Boston Red Sox kontra St. Louis Cardinals
- Chicago Cubs kontra Colorado Rockies
- Kansas City Royals kontra Arizona Diamondbacks
- Los Angeles Angels kontra Los Angeles Dodgers
Breve:
Liga Menor Dòbel A
- Curt Smith no a konektá hit den 4 turno na bate pa Springfield Cardinals. Curt tin un promedio di .273
- Sharlon Schoop no a konektá hit den 1 turno na bate pa Bowie Baysox. Sharlon tin un promedio di .229
Liga Menor Klase A
- Chris Garia a konektá 1 hit den 4 turno na bate ku 1 kareda anotá pa Myrtle Beach Pelicans. Chris tin un promedio di .294


text:
Ta sigur ku Landgoed Bolivia ta bai ser desaroyá?
Te ainda esaki no ta sigur. Pa esaki tuma lugá mester kambia e plan di destinashon. E prosedura aki mester wòrdu repasá promé.
Tur e permitnan a wòrdu otorgá?
Ainda no ta tin aktividat di pidi un permit. Motibu pa kua no a solisitá niun permit. Na momento ku aktividatnan, ku ta eksihí un permit wòrdu ehekutá, naturalmente lo solisitá pa tur permit nesesario.
A hasi un estudio di e efektonan riba medioambiente kaba?
Ainda no. A traha si un promé anotashon pa loke ta trata e estudio di e efektonan ambiental ku ta nesesario pa trese kambio den e plan di destinashon. E promé notashon aki lo wòrdu tratá konforme prosedura di OLB. Despues OLB lo buta esaki pa tur hende por lesa.
Ki otro estudio/investigashon a wòrdu hasí?
Tantu Carmabi komo Wild Conscience, riba instrukshon di e propietario di Landgoed Bolivia, a hasi estudio/investigashon di e tereno. Resultado di e estudionan aki a sirbi komo base di e plan pa desaroyá Landgoed Bolivia pa loke ta trata e plan urbanístiko i e vishon di paisahe. Den pasado e teritorio aki den mas ku un okashon a wòrdu investigá i studiá.
(“links” informashonnan relevante ta riba e “site” aki.)
Kon ta bai prevení ku e naturalesa ta wòrdu afektá?
Lo tin aktividat solamente na e sitionan unda naturalesa tin menos balor. Protegiendo i fortalisando e sitionan unda naturalesa tin un balor haltu i tambe dor di kapturá/eliminá e komedónan di hierba, e naturalesa riba Landgoed Bolivia lo tin un progreso remarkabel. Banda di esei ta bai tuma diferente medida pa dirihí e awa di awa seru pa evitá esaki no bai laman. Asina e refnan ta wòrdu mihó protehá.
Lo bai kap palu òf yatu?
Esnan protehá lo no bai wòrdu di kap. No por bisa ku tur siguridat ku lo no tin kapmentu di palu òf yatu. Pa kada palu òf yatu ku wòrdu di kap lo planta 3 diferente tipo di palu krioyo.
Lo no tabata mihó pa a konsentrá konstrukshon di e kasnan nobo rònt Kralendijk unda ya tin tur e akomodashonnan?
Akualmente por konstatá ku rònt Kralendijk ta yenando ku bibienda. Ta bin aserka ku ainda tin zona bèrdè den Kralendijk. Ta bon pa mantené esaki relashoná ku adaptashon na kambio di klima. Asina, entre otro, e bèrdè ta wanta e awa pa evitá ku esaki bai laman i daña e réfnan. Mas aleu e area rònt di Kralendijk ta desordená i ainda tin mas i mas plan pa konstruí kas. Esaki lo redusí e kalidat i balor di e area rònt Kralendijk. Realisando un bario nobo di kalidat haltu entre Rincon i Kralendijk e preshon riba Kralendijk lo mengua i Rincon lo haña mas konekshon ku e otro parti di e isla. Di mes lo realisá e akomodashonnnan aki riba Landgoed Bolivia.
Kon restorashon i supervishon di e proyekto riba Landgoed Bolivia lo bai wòrdu finansiá?
E restorashon lo keda realisá ku rekoudashon for di e desaroyo. E supervishon lo bai wòrdu finansiá ku kontribushon finansiero di e habitantenan riba Landgoed Bolivia.
Ken lo bai supervisá e proyekto riba Landgoed Bolivia?
Lo bai funda un organisashon di supervishon pa un periodo. Nan lo bai supervisá e parti di Landgoed Bolivia ku ta habitá i tambe e parke rural.
Kon lo bai evitá presensia di kabritu i buriku?
Den konsulta ku e doñonan lo kapturá òf saka e kabritunan. Despues di esaki lo tuma medida pa tene e kabritu- i burikunan for di e area.
Ki ta bai pasa ku ruïna di e edifisionan di éks plantashi Bolivia?
Kaminda esaki ta posibel lo restorá nan. Nan lo haña un funshon den e area. Aki por pensa riba un resèpsi un restorant den e eco-resort òf un sentro di informashon pa e area kompleto.
E tereno ta keda asesibel pa tur hende?
SI. Lo tin si regulashon di entrada. Di e manera aki lo empedí pa kosnan indeseabel tuma lugá. P.e. tiramentu di sushi, bestia morto etc.
Aktualmente tin kanamentu, korementu di baiskel, kròsmentu di motosaikel i quads riba e tereno di Landgoed Bolivia. Esaki ta keda posibel?
SI. Ta bin ruta pa e aktividatnan aki p’asina evitá ku ta krusa pa loko riba e tereno. Di e manera aki e naturalesa den e otro areanan por rekuperá.
Kuantu porsentahe di e tereno di Landgoed Bolivia lo bai huza pa konstrui kas riba dje?
E area ku a keda destiná pa traha kas, despues di un investigashon, ta menos ku 10% di e tereno di Landgoed Bolivia. En realidat menos ku 2% di e area lo bai wòrdu huzá pa traha kas.
Kon ta pará ku energia, awa di riól i otro asuntunan?
E bario lo bai bira mas tantu posibel outosufisiente. Durabilidat i sirkularidat ta e tema esenshal pa desaroyo di Landgoed Bolivia
Aktualmente ta tumando lugá e estudionan nesesario ku lo tin bai indiká ku e ambishonnan riba e tereno aki ta faktibel.
E ta bai bira un “gated community” ku bewaker na entrada?
No. E supervisornan lo perkurá pa vigilansia.
Ki dia lo inisiá ku konstrukshon?
Esei no por bisa ainda. Primeramente mester repasá tur e proseduranan pa despues pidi e permitnan nesesario.
E konstrukshon lo bai kousa molèster manera tráfiko di truk, stòf i bochincha?
Tur konstrukshon ta bai akompañá ku algun molèster. Lo trata di minimalisá e molester aki.
Unda mi por apliká pa un kas pa hür òf pa kumpra?
Pronto bo lo por apliká riba e “website” aki.
Will there be shops and other services?
Si. Ta bin algun akomodidat. Un ke otro pa baha e tráfiko di outo pa Kralendijk.
Kon mi ta bin na remarke pa un pida tereno pa agrikultura?
Tin plannan pa agrikultura riba Landgoed Bolivia. E plannan pa agrikultura di ekselente kalidat mester bai kontribuí na e outosufisiente di Boneiru.
Kuantu “eco-resort” lo wòrdu konstruï? Kon grandi nan lo bira?
Tin lugá pa 5 “eco-resort” di ekselente kalidat i ku lo bai pas bon den e area.
A tene kuenta ku esaki i lo tin lokalisashon di kasi 10 hèktar pa kada un.
Lo bin un kancha di gòlf?
No.
Kiko ta e modelo di nigoshi pa e propietarionan di Landgoed Bolivia?
Meta di e propietarionan di Landgoed Bolivia ta pa yega na un desaroyo balioso i duradero pa Boneiru.
Banda di esei naturalmente ta e intenshon pa realisá un resultado positivo pa perkurá ku e tereno por keda duradero tambe.
Preokupashon di e fundashon Save Plantation Bolivia ta hustifiká?
Meta di e fundashon, manera nan mes a deklará den un entrevista ku e korant Trouw, ta pa empedí ku lo tin desaroyo patras di kurá di e habitantenan di “Lugá Alehá”. Den e kaso ei nan preokupashon ta hustifiká.
Sinembargo tin un plan ku koutelosamente ta wòrdu desaroyá ku ta bai pas bon den e area i ku lo no bai intervení den e sobrá naturalesa balioso. Hustamente na unda e naturalesa pa un gran parti a disparesé lo bai desaroyá i alabes rekuperá e naturalesa.
Boneiru ta konfrontando problemanan manera: kresementu di poblashon, skarsedat di kas pagabel, falta di un pilá ekonómiko otro ku turismo, eroshon i pobresa. Ku e desaroyo riba Landgoed Bolivia lo aportá na solushoná e problemanan aki. Tur esakinan no ta den komparashon ku e pensamentu di un banda so di un organisashon ku tin komo meta “not in my backyard”.
Lo bai konstruï riba e barankanan?
E kasnan konstruï riba e barankanan di Arawak no ta forma parti di e plan di Landgoed Bolivia. Segun opinion di e propietarionan di Landgoed Bolivia konstrukshon riba of pegá ku e barankanan tin un impakto visual indeseabel riba e vishon inmenso di e area. E evolushon previsto lo keda sufisiente leu for di e barankanan. For di e simulashon por dedusí ku no tin òf masha poko impakto visual.
Mi por bai piska na kosta di Landgoed Bolivia?
Si. Tin hopi hende ta bai piska riba e kosta. Esaki lo keda asina tambe den futuro.
Ta bin un parke di rekreashon, parke aguátiko òf algo por estilo?
No.


text:
Unidat di Intake & Service di polis a organisá ‘teambuilding’ kulinario.
KOMUNIKADO DI PRENSA 298 / 2021
26 ougùstùs 2021
Unidat di Intake & Service di polis a organisá ‘teambuilding’ kulinario.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra dia 21 di ougùstùs último, e unidat di Intake & Service di Kuerpo Polisial di Kòrsou
a organisá un ‘teambuilding’ kulinario, pa mantené e halsa e kolegialidat i espíritu di trabou
den tim bou di trahadónan.
E aktividat aki ku a tuma lugá na Airport Hotel durante di oranan di dia, a konta ku un total
di tres (3) tim ku a kompetí kontra di otro.
Ta trata aki di Intake di warda di polis di Montaña, Intake di warda di polis di Rio Canario i
‘Meldkamer’ (Sentral di Polis).
Kada un di e timnan mester a prepará un entrada, un plato prinsipal, un pasaboka i tambe
un kòkteil.
Sentral di polis ku a keda representá tantu pa polis komo Fundashon Kuido di Ambulans a
sali ku e puntuashon di mas haltu, ya ku nan tabatin e mihó presentashon i plato mas
sabroso.
E dia tabata unu ameno kaminda sigur e kompetensia sano aki a sòru pa un bon harmonía
bou di e koleganan.
Riba e potrètnan por mira parti di e aktividat.


text:
“Risibí un Kondekorashon Real ta muestra di gratitut na un persona ku a dediká su mes na bienestar di otro siudadano, pa su bario, pa su kultura, naturalesa i bestia, pa gruponan sosial, pa un ò mas organisashon ku tabatin ò tin mester di un empuhe pa sigui padilanti. Ku Kondekorashon Real nos ta balorá su esfuerso i dedikashon.” Esaki Gezaghèber Edsion Rijna a bisa e personanan ku djárason a haña nan Kondekorashon Real.
E kuater persona nan ta Lucrecia Martis Dortalina, Marian Luinstra Passchier, Caryl Els i Jan Jonkman. Un kondekorado a risibí su Kondekorashon Real for di man di Gobernador di Kòrsou señora Lucille George-Wout. Esaki konforme e maneho di Kanselerij/Kansieria; kaminda e persona ta risibí su rekonosementu na e pais/isla kaminda e ta inskribí.
Lid in de Orde van Oranje Nassau a bira Lucresia Martis Dortalina, Caryl Els, Jan Jonkman (aya na Kòrsou). Ridder in de Orde van Oranje Nassau a bira Marian Luinstra Passchier.
E komishon di Kondekorashon Real ta hasi un yamada na komunidat pa informá nan di personanan ku ta hasi trabou balioso pa nos dushi Boneiru. Nan ta meresé un rekonosementu pa e trabou indispensabel pa e komunidat.


text:
PROME MINISTER A FELICITA FUNDACION KAPEL DI BETHANIA CU NAN BUNITA MISA
ORANJESTAD – Prome Minister Evelyn Wever – Croes a ricibi invitacion pa asisti un Santo Sacrificio di Misa di gradicimento den Kapel di Bethania na Noord. E Santo Sacrificio di Misa a wordo organisa pa gradici tur esnan cu a yuda e fundacion durante e prome dos aña di existencia di nos Fundacion.
Premier Wever – Croes a expresa cu e ta un misa hopi bunita cual e hoben dinamico Steve cu ta trekker ta maneha den un bunita forma.”
Na e ocasion Pastoor Daniel Szpila a celebra Santo Sacrificio di Misa riba e altar principal/original di e Kapel, despues di mas di 50 aña.
Por ultimo Prome Minister a bisa cu ta spera cu e directiva nobo di e fundacion kapel di Bethania, por sigui cu e bunita trabou pasobra ainda tin hopi historia pa wordo dispone, divulga, y expone pa tur hende por mira. Asina tur hende por weita mas di historia con e Zusternan tabata biba antes, con nan habito tabata y kico tur nan a haci pa Aruba durante tempo cu nan tabata akinan.


text:
Riba un video emiti pa Bondia Aruba via facebook, por bin constata un acto basta brutal cu a sosode na Warda Nos Costa. Un agente, parecido na Melvin Ras, a duna un muhe un pusha, cu tur su forsa, mande vloer.
No ta parce un acto normal, sigur no contra un hende muher.
Parce nan a gana un caso na huez pa saca un detenido y ne momento di saca e persona a surgi un problema.
Un cos ta sigur cu e ta un situacion cu lo por escala internacionalmente y lo pone Aruba su nomber den lus negativo.
Ta urgi Minister concerni, Rocco Tjon, pa investiga e caso aki y tuma medidanan pa e cosnan aki no ripiti.
Nota: e foto aki ta saca for di Bondia Aruba facebook.


text:
Parlamentario mr. Edgard Vrolijk: Mike Eman ta kere tur hende ta mescos cuneMike Eman y AVP ta pensa cu tur hende ta mescos cu nan.
Mike Eman ta pensa cu tur hende ta pensa pa haci fraude y tambe corupcion den e pais aki. Y sigur ta di lamenta con Mike Eman den su desesperacion pa e sla cu e y su partido AVP lo haya, ta ataca hendenan cu a bin ta traha cu alma y cuerpo pa Aruba y ta hendenan cu ta garantisa un eleccion liber di cualkier fraude.
Mas tristo ta cu ora bo spera un profesor ta coregi sr Mike Eman y ta distancia su mes di tur corupcion, e profesor ta opta pa purba manipula un pueblo.Ley di kiesverordening tin votacion electronico reglamenta.
Nos por a scucha hopi papiamento purbando pa manipula mente pero e esencia mes di e discusion no a ser treci dilanti. Votacion ta keda na e manera cu nos a bin ta haci desde Status Aparte unda cu pueblo ta deposita e voto riba un stembiljet y ora caba ta pasa un machine cu lo scan esaki y despues e votador lo deposita e den e bari custumbra.
Na final di anochi pueblo lo haya un resultado preliminar hopi liher debi na e scan, mientras ta haci e conteo tradicional y unda por controla si e machine a haci e scanning bon y unda si tin eror lo coregi esaki.
Y awo e unico problema ta cu ley di kiesverordening ta duna e opcion pa haci uso di un machin electronico pa vota, si e scanner electronico aki por ser interpreta como un machin di votacion.
Si esaki ta e caso e ora e ta ser cubri pa e ley existente. Pero e esencia di votacion ta keda mescos pues cu e stembiljet ta esun cu ta conta y unda e conteo lo ser haci manual manera a bin ta haci desde Status Aparte. Mike Eman simbolo di fraude y corupcion
Mike Eman ta kere cu tur hende ta mescos cu su persona unda cu su persona como lider di AVP y lider di Gabinete Mike Eman 1 y 2 a permiti tur tipo di corupcion y fraude.
Nos a conoce caso IBIS unda ex Minister Paul Croes a ser sentencia pa fraude, labamento di placa y corupcion. Actualmente su ex Minister Benny Sevinger ta sospechoso principal den caso Avestruz unda cu un biaha mas ta papia di fraude, corupcion y labamento di placa.
Sin lubida e abuso cometi den RDA pa ex Ministernan Mike de Meza y ex Minister Richard Arends cu pronto lo conoce nan destino hudicial. Pues un gobernacion di fraude y corupcion y awo kier tilda tur hende pa ta corupto y fraudulento.
Mi ta kere a yega ora pa pueblo libra su mes di una bes por todo di Mike Eman y AVP. Danki na un pueblo balente caba na 2017 cu a core cu Mike Eman unda por a saca afo e casonan di RDA y sigur e caso Avestruz y IBIS paso sino awendia corupcion lo a sigui y Aruba lo tabata pio cu nunca.
Pues pueblo sali 25 di juni sin compacion y castiga Mike Eman y AVP pa nan abuso cu placa di pueblo y sigur awo ta kere cu pueblo tambe ta mesun corupto cu nan. Mike Eman y AVP nunca mas.


text:
ORANJESTAD: Diadomingo ultimo mainta trempan Minister Endy Croes tabata presente na Compleho Deportivo Franklin Bareño pa efectua e apertura di campeonato di futbolfemenino Division Youth patrocina pa Aruba Bank. E campeonato di division hubenil ta uno 6 contra 6 unda tin varios ekipo ta participando.
A inaugura e campeonato den presencia di hungadornan, coachnan, boluntarionan, mayornan como tambe presente na e ocasion special aki presidente di AVB, sr. Randolf Lacle, Women’s Coordinator, sra. Dyane Wiersma, Director Tecnicodi AVB, sr. Stanley Menzo, miembronan di bestuur, sra.Rosmin Croes, sra. Mildred Wever y representante di Aruba Bank, sra. Roxanne Croes. Prome cu e bay over na e partidoinaugural Britannia vs RCA a Minster Endy Croes y representante di Aruba, sra.Roxanne Croes a scop e bala pa asina e campeonato por inicia ofialmente.
Minister Endy Croes a expresa di ta contento di por ta presentey hiba un discurso na e apertura. Minister Endy Croes a siguibisa cu nos no por lubida cu un luna atras nos seleccionfemenino U14 a bini bek cu medaya di oro den campeonatocual a trece revolucion e seleccion femenino den futbol y awe nos ta mira caba diferente ekipo cu a cuminsa competi. Ministerio di Deporte ta duna sosten y ta duna aporte. ‘Di curason nos ta aprecia masha hopi e staf den su totalidad di AVB pa lanta mainta trempan y organisa e campeonato, trahaschedule, percura pa refereenan ta aki y tin un campeonatohopi profesional hinca den otro. Esaki ta stimula tambe noshobennan y cu orguyo nos por mira e hobennan y cu orguyopor mira cu AVB ta dedica nan tempo, nan pasion den e deporte rey, cu ta e deporte di futbol’ e Madatario a expresa. Minster Endy Croes a finalisa bisando cu por conta cu sostendi Ministerio di Deporte y Gabinete Wever – Croes 2 den e proximo cuater añanan. Pabien y hopi exito na tur ekipo!


text: Diaranzon merdia a drenta informe di un accidente cu hende herida na Superfood. Mesora a dirigi tanto polis como ambulans y brandweer na e sitio. Na yegada di e patruya a bin compronde cu un chauffeur di un Mazda cora lo a primi trot na lugar di brake y e a bai drenta den e e bentana na Bliss. Na yegada di e ambulans nan a atende cu e tres victimanan. Dos hende di edad cu tabata den e auto y un trahador cu tabata para unda e auto a drenta. Ambulans a transporta e trahador cu a resulta herida pa hospital.


text: Curaçao,STANDPLAATS NUMBER DI PETISHON: Prome petishon Prolongashon AdaptashonTIPO DI PETISHON:PETISHON PA PARA/SINTA BENDE KOS FOR DI: Riba tereno priváPARTIKULARIDAT:DATOS DI E BENDEDÓ:Nòmber:Fam:Fecha di nasementu:Lugá di nasementu:Nashonalidat:Number di sédula:Number di telefòn:Number di Brandweer:DATOS DI APODERADO:DATOS DI AYUDANTE:BENTA:Mi ta bai bende: Kos di kome Kuminda Kos di pasa boka Grill Berdura/fruta Eiskrim/Produkto di lechi Na e sitio di benta Kos di bebe Limonada/djus Asesorio Bijouterie Obra di man Paña/sapatu Kosmetika "VAN" Number: _______________________________________ "PICK-UP" Number: _______________________________________ OTRO: ____________________________________________________________ Kraanwagen Otro vehíkulo Opshonal: ______________________________________________________________Mi ke bende kos na e sigiente lugá:Opshon 1:Opshon 2:Mi ta deklará ku tur informashon riba e formulario aki ta korekto,(firma)ANEKSO: Karta di autorisashon di bendedó; Deklarashon di Kas di Bario; Sertifikado di salú di bendedó; Sertifikado di salú di ayudante(nan); Komprobante di pago di lege; Karta di autorisashon di doño di tereno privá; Stampia na balor di ANG 20,00.ADISHONAL: Keuringskaart; Belastingkaart; Papel di seguro.FORMULARIO PA PETISHON DI PÈRMIT DIPA WÒRDU YENÁ DOR DI VERGUNNINGENLOKET: Stènt Trùk di pan/Trùk di batido Vehíkulo (indiká e number di e vehíkulo)PARA BENDE KOS DEN UN VEHÍKULO: Riba tereno di gobièrnuAdrès:E-mailadrès:Number di mi ultimo pèrmit:Fecha di mi ultimo pèrmit: HòtdògLuga di prepará kos di kome:Vehíkulo: Vehíkulo di motor Vehíkulo ku ta wòrdu halá ku: Komo ekstranhero: Kopia di pèrmit di estadia; Kopia di pèrmit di estadia anterior ku prueba di petishon pa e nobo.Dokumentonan bálido di e vehíkulo: Garoshi di Hòtdòg CRIB nummer; Temporal Kopia di identifikashon di e bendedó; Kopia di identifikashon di e apoderado; Aansprakelijkheidsverzekering; Otro: ___________________________________________ Opshonal: _______________________________________Lo mi bende: Tur dia Den siman (djaluna pa djabièrnè) Den weekend (djasabra I djadumingu) I dia di fiesta ofisial Opshonal: ________________________________________Mi oranan di benta ta: di ___________ (ora) te ___________ (ora) durante __________________________________________ VOG (Verklaring Omtrent Gedrag/Papel di Bon Kondukta) di bendedó i asistente(nan); Kopia di identifikashon di e asistente(nan);


text:
Por fin un organisashon pro hustisia pa migrante na Boneiru
Dia 19 de yüni 2007 a lanta Fundashon Internashonal ofi shalmente na ofisina di notario mr. Maarten Maartense. Su presidente ta Sr. M.A. (‘Hamudi’) Dabboussi, konosido direktor di City Shop. Su vice-presidente ta Sr. Feliciano da Silva Piloto, direktor di Voz di Bonaire. Sekretario ta Sr. Carlos E. Carlos Lopez Natera, empleado di Consulado Venezolano aki na Boneiru. Tesorero ta Sr. Liriano Mata, konosido direktor di Center Body Car Polo.
Respetá, integrá i no-diskriminá
Lema di e organisashon ta ‘respetá, integrá i no-diskriminá’. For di kuminsamentu e organisashon kier enfatisá ku rèspèt pa e ser humano ta sentral. Rèspèt di parti di e migrante pa ku pueblo i kultura Boneriano, pero di otro banda tambe rèspèt di e Boneriano pa ku e migrante.
Mirando ku e migrante ta bini di afó i ta buska di kuminsá un bida nobo aki serka nos, e tin un obligashon di integrá den nos komunidat. E tin ku hasi esfuerso pa siña nos idioma (esei ta muestra di rèspèt tambe) i siña kon nos komunidat ta funshoná. Por ehèmpel, un migrante mester sa kiko su derecho - i obligashonnan laboral ta. E mester sa ku su doño di trabou tin un obligashon di dunele un ‘pay-slip’ tur luna i ku e tin ku registrá serka SVB etc. etc.
Pero e migrante mester sa algu di nos kultura tambe. Por ehèmpel, e mester sa ku nos tin un gobièrnu insular i un gobièrnu sentral na Kòrsou. Lo ta bon si e ta tuma nota di e letra di e Himno di Boneiru i su melodia tambe. Enfin, tin diferente kos un migrante mester sa di nos sosiedat. Ta un kestion di rèspèt si e ta hasi esfuerso pa adaptá su mes na e kustumbernan di Boneiru. Manera nan ta bisa na Ingles: ‘When in Rome, do as the Romans do’. Ta e mihó manera pa bo biba den harmonia
ku e poblashon lokal.
Por último, e migrante no mester diskriminá kontra Boneriano. Esei ta lógiko. Di otro banda e Boneriano no mester diskriminá kontra e migrante tampoko. Lástimamente, esaki ta tumando lugá hopi na Boneiru. E fundashon lo mustra riba e diferente diskriminashonnan ku ta tumando lugá i lo hasi loke ta nesesario pa konsientisá tur hende i stòp e diskriminashon aki. Boneiru tin un karakter hopi mas mihó ku esei i nos tin sigur ku e organisashon lo logra trese e kambionan nesesario.
Benefisio mutuo
E migrante ta kontribuí ku su labor i sèn di impuesto na nos ekonomia. Naturalmente e tin benefi sio, si nò e lo a keda den su pais di orígin. Sin embargo, nos no por nenga ku e sèn di belasting i e labor ku e migrante ta presta ta na benefi sio di Boneiru tambe. Pues e koperashon aki ta pa benefisio mutuo. Esei ta enserá ku tin tur motibu pa respetá e migrante i sigur no tin niun motibu di hasi su bida difísil sin tin nodi
Direktiva
Direktiva general di Fundashon Internashonal ta konsistí di un òf dos representante di kada grupo étniko òf nashonal bibando na Boneiru. Tin representante di Libanon, Venezuela, Portugal, Sürnam, República Dominicana, Venezuela, Colombia, China, Haití i Perú. Ademas tin un òf dos miembro konsehero ku ta representá e gruponan étniko ku ainda no a haña representashon den direktiva.
Dor ku e organisashon ta un fundashon i no un asosashon, e direktiva ta disidí kende lo forma parti di e direktiva. A skohe pa e tipo di organisashon aki konsientemente pa por mantené harmonia den direktiva tur ora. Por si akaso ta surgi kualkier malkomprondimiento, direktiva mes por solushoná esaki sin tin nodi di yama reunion di un kantidat grandi di organisashonnan nashonal di migrante. Un direktiva diario lo ta enkargá ku funshonamiento diario di e fundashon.
Enkuentro soshal
Pronto lo organisá un enkuentro soshal pa tur migrante bibá na Boneiru pa duna splikashon amplio di tur e metanan konkreto i forma di proseder di e fundashon nobo aki. Por fin a lanta un organisashon na Boneiru ku lo sali na defensa di interes di migrante i asina tambe na interes di Boneiru en general. Pasobra harmonia ta na interes di tur hende.


text:
Presidente di Koningin Wilhelmina Fonds Aruba, sra. Lilian Prins a duna un relato financiero di aña 2020 y a trece dilanti cu den 2020 e fundacion no por a recauda niun tipo di fondo debi na e pandemia.
“Esaki ta prome biaha cu algo asina ta sosode den e 59 añanan di existencia di e fundacion. Asina mes Koningin Wilhelmina Fonds a sigui duna su servicionan normal, mientras cu tur otro instancia a stop. Covid a drenta pero cancer a sigui su rumbo”, e ta bisa.
Pa aña 2020 ta mustra cu e fundacion a ricibi 60% menos entrada compara cu 2019. Tambe e fundacion tabatn 36% menos gasto cu e aña anterior pero si 200% mas gasto cu a ricibi na entrada y e gasto mas grandi ta bin di e parti di cuido na cas. Thuiszorg ta forma 62% di tur gasto.
Despues ta bin e gastonan di oficina cu ta 12%. Lite Life ta 10% di tur e gastonan y articulonan di masectomia ta 4.2% di tur gasto. Gasto di cuido na cas ta keda halto paso e fundacion ta hinca hopi ora den e parti di asistencia na cas.
Aña pasa a inverti Awg. 117.193,94 cual ta ensera casi 5412 ora di trabou. Esaki ta servicio di cuido na cas den siman, den weekend y riba dianan di fiesta. Mester tene cuenta cu e enfermeranan cu ta traha cu Koningin Wilhelmina Fonds ta traha como freelancers y ta traha ora tin pashent, pero na e momentonan aki tin pashent constantemente.
E suma cu ta paga e enfermeranan ta den siman Awg. 20, den weekend Awg. 30 y riba dianan di fiesta ta paga Awg. 40 pa ora. Mester tene cuenta cu den un aña ta 6 luna tin sin dianan di fiesta y 6 luna cu diferente dianan di fiesta, esta di december te cu mei. Lunanan cu ta cay e fundacion pisa.
Sra Lilly Prins ta contento cu e fundacion a sa di coba dam y warda awa y asina por a carga e lunanan tras di lomba. Pero awor cos ta birando dificil y ta importante pa cuminsa recauda fondo.
Si esey no sucede, sra. Prins ta bisa cu e prome yudansa cu nan lo mester stop cune ta esun di duna nan servicio na cas, mirando cu esey ta esun cu ta tuma mas gasto di e fundacion.
E fundacion a manda carta pa autoridadnan concerni y ta wardando si lo haya aprobacion pa colecta riba caya manera ta e custumber anualmente den lunanan di april y mei. Awor aki a jega e momento pa cuminsa recauda fondo pa asina sigui brinda comunidad e ayudo cu nan ta pidi.
Pa ciudadanonan cu kier haci un doncion na Koningin Wilhelmina Fonds, por haci esaki online via nan banco faborito y tambe via Pay.aw. E cuentanan bancario ta: Aruba bank 261145450190, Banco di Caribe 80710901 y CMB 11203970


text:
Diasabra madruga ta drenta informe di cu un auto lo a ranca un palo di lus y lo a bolter na Kadushi Largo, mesora a dirigi patruyanan di Santa Cruz na e sitio. Na yegada di e patruya a bin compronde cu un Nissan March bayendo direccion pariba cu velocidad halto pa un motibo of otro a perde control baha caminda kibra un palo di lus cu transformer riba dje desvia bay dal basta fuerte un Toyota Corolla cu tabata staciona pushe bay dal un cura di cas alavez e March a sigui bal dal un Daihatsu Terios tambe staciona manda esaki bay dal un Ford Edge tambe staciona dilanti e cas. Na prome instante ningun hende tabata sa unda of ken e chauffeur ta, pero despues testigonan a apunta un dama cu lo tabata na stuur, e dama en cuestion di 23 aña di edad tabata bao influencia di alcohol y a bin descubri cu pa colmo ta ilegal na Aruba. Mesora polis a detene y a bay cun’e na warda di polis na Santa Cruz. E daño aki cu e dama aki a laga atras ta di varios mil Florin y e NO ta sigura.
2 thoughts on “Dama di 23 aña burachi y pa colmo ilegal ta causa accidente di varios mil florin na daño lagando 4 auto destrui y un palo di lus cu transformer riba dje kibra na Kadushi Largo”
-
Hopi pika mes. Nan ta bin Aruba paso nan bida ta na peliger na nan pais.
Pero na Aruba si nan por pone bida di otro na peliger y como recompensa nan ta hanja estadia all inclusive y bon trato te dia nan por cumpra ticket pa bai bek.
-
Tambe nan ta bisa cos ta hod??? na nan pais, pero aki nan ta bebe bai off y causa accident cu podise e no por ni paga.
-


text:
Durante fin di siman pasa Partido Pueblo Orguyoso y Respeta (POR) tabatin e placer di bishita diferente barrio rond di Aruba. Lider di POR Otmar Oduber a combersa cu pueblo riba con POR lo atende cu diferente retonan cu ta biba den comunidad actualmente Y e hunto cu henter e team di POR kier gradici comunidad pa e recepcion cu a ricibi.
Parti di e maneho cu POR ta ofrece pa e proximo gobernacion ta concentra riba adelanto di e ciudadano riba tur aspecto. Drentando casnan y papiando cu hende un di e topiconan cu ta keda resalta ta e preocupacionnan cu tin pa loke ta situacion social y costo di bida halto, pueblo ta sintie insigur y cu mester bin mehoracion den nos cuido medico. POR ta formando un team di personanan sumamente cualifica pa atende cu cada un di e retonan aki y logra e miho solucion pa nan.
POR ta kere na prome luga cu kico cu kier haci riba cualkier tereno sea ta: husticia, educacion, salubridad entre otro, tin cu percura pa tin un economia cu ta crece. Crece den e sentido cu e no ta solamente dependiente di e turista cu ta bishita nos isla. Esnan cu tin salario minimo no por biba cu e costo halto di bida cu tin actualmente, esaki mester wordo aumenta na un forma drastico pa tin un poder di compra mihor cu nan tin na e momentonan aki.
Den pasado ora cu gobierno a introduci medidanan semper e grupo mas vulnerabel a wordo protehi (e clase mas abou) y a percura pa nan haya un toeslag of toelage pa suavisa e dolor ey. Esunnan mas rico den nos comunidad practicamente no ta sintie, pero tabata e clase media cual ta e gran mayoria ta esunnan cu semper a carga e consecuencia di e medidanan. Nos partido POR ta wak esaki net contrario y ta kere cu ta momento pa duna e grupo aki (clase media) un break riba nan loonbelasting y inkomstenbelasting pa di e forma ey nan poder di adkisicion por ta uno hopi mas sano. Segun lider di POR Otmar Oduber a splica, rond di 60% di nos comunidad ainda ta biba bou di un bestaansminimum y si por logra cu e grupo aki ta bay dilanti cu rond di mas o menos 8 – 10% den nan entrada, e placa cu nan ta ricibi ta bay circula bek cerca gobierno. E motibo ta cu e placa extra aki no ta un cantidad cu nan ta bay spaar, nan lo tin e den nan cartera y pues lo consumi mas den tiendanan y den supermercadonan, tur ta productonan cu mester wordo importa y consecuentmente e cantidad di importacion ta aumenta.


text:
Detenshon pa violashon di lei di arma di kandela i lei di opio.
KOMUNIKADO DI PRENSA 107/ 2021
27 febrüari 2022
Detenshon pa violashon di lei di arma di kandela i lei di opio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 26 di febrüari alrededor di 03.32’or Sentral di Polis a risibí informashon di algun
hòmber ku tabata den serkania di un sitio den Suffisant na unda tabatin un fiesta i a lòs
algun tiru den laira.
Un unidat polisial a bai na e sitio i riba Kaya Georgetown, a topa un vehíkulo di kua e
okupantenan tabata aktua bastante sospechoso.
Mesora e unidat a bai kontrolá e vehíkulo aki i a bin topa un arma di kandela.
A detené alrededor di 03,55’or tur e tres okupantenan di e vehíkulo, e hòmbernan
sospechoso A.B.Z. di 39 aña di edat, M.G.F.C.R. di 40 aña di edat i R.P.A.Z.M. di 31 aña di
edat, tur nase na Kòrsou.
A presentá e trio dilanti di un fiskal ouksiliar ku a ordená nan enkarselamentu pendiente di
mas investigashon.
Kontinuando ku e investigashon den e kaso aki, polis a tene un entrada hudisial na tres
diferente adrès. Durante di un di e entradanan hudisial aki a bin enkontrá algun bolita na un
kas den Mexicoweg i a hasi detenshon di e hòmber sospechoso A.Z. di 69 aña di edat nase
na Kòrsou.
E sospechoso aki tambe a keda enkarselá despues di e keda presentá dilanti di un fiskal
ouksiliar.


text:
3 maart dia mundial di Cuido di Oido PROME MINISTER EVELYN WEVER – CROES: CUIDA BO OIDO, E TA CONECTA BO CU RESTO DI MUNDO
[videopress eq3oheYU]
[videopress yh6C89oj]
[videopress 8nWqsUmJ]
3 maart dia mundial di Cuido di Oido
PROME MINISTER EVELYN WEVER – CROES: CUIDA BO OIDO, E TA CONECTA BO CU RESTO DI MUNDO
ORANJESTAD – 3 di maart ta “World Hearing Day”, e dia mundial cu nos ta para keto na cuido di oido y e importancia di oido. Prome Minister Evelyn Wever – Croes a enfatisa cu oido y cuido di oido, ta algo cu ta hopi cerca di su curason considerando cu el a eherce hopi trabou boluntario riba e tereno aki desde prome cu el a drenta politica.
Prome Minister Wever – Croes na e ocasion a inicia bisando: “Pami ta un honor awe hunto cu Minister di Salubridad Dangui Oduber pa ricibi e directiva di Quota International of Aruba. Nan a trece na nos atencion algun punto cu ta hopi importante, entre otro con por conscientisa hendenan pa cuida nan oido pero tambe nan e necesidad pa enfoca riba e aspecto di oido na pia di trabou ( hendenan cu traha hopi ora cu zonidonan hopi halto).”
Premier a splica cu ora bo nace, bo ta nace cu mas di 1 miyon ‘haarcellen’ cu ta particulanan hopi chikito den bo horea. Pero na momento cu bo wordo exponi na zonidonan hopi fuerte of hopi largo, e haarcellen ey ta muri y no ta bin nunca mas. Esaki ta pone cu ora hende bira mas grandi e tin mas problema cu oido cu ora e tabata mas jong.
Awendia nos muchanan ta wordo exponi na zonidonan hopi mas fuerte y otronan talbes no asina fuerte, pero hopi largo a traves di headphones cu nan ta pone na nan horea cu tambe por tin su efectonan negativo. Prome Minister a sigui bisa cu e ta hopi contento cu colega Minister Dangui Oduber a indica cu den su plan nacional di prevencion, e tin atencion pa esaki y a invita Quota pa ta parti di e plan aki.
Concluyendo Premier Wever – Croes su mensahe ta, ‘Ban para keto riba con importante nos oido ta. Nos oido ta conecta nos cu resto di mundo. Na momento cu bo no tin bo oido mas, bo no ta conecta. Bo ta wordo desconecta y hopi hende ta cay den isolacion. Awor ta momento cu nos por protege nos mes di e zonidonan hopi duro, of di zonidonan menos duro pero largo. Cuida bo oido paso esey ta locual bo mester pa conecta cu resto di mundo.’


text:
Atventistanan di e di Shete Dia ta ser yamá pa proklamá “e evangelio eterno” (Rev. 14:6) na henter mundu. Dor di hasi esei, nos ta simplemente obedesé e palabranan di Hesus tokante hasi disipel, batisá nan, i “siña nan pa warda tur e kosnan ku Mi a manda boso” (Mat. 28:20, NKJV). I entre e kosnan ku El a manda, nos ta ser yamá pa ministrá na esnan heridá, esnan oprimí, esnan pober, esnan ku tin hamber, i esnan den prizòn.
Despues di tur kos, tabata Hesus kende, despues di a konta e parabel di e bon Samaritano (Lukas 10:30–36), despues a manda Su oyentenan: “Bai i hasi mesun kos” (Lukas 10:37, NKJV). Tabata Hesus kende, ora El a deskribí e momentu ora E lo a dividí e nashonnan Su dilanti manera un “wardadó ta dividí su karnénan for di e kabritunan” (Mat. 25:32, NKJV), a papia tokante kon importante yuda esnan ku tin hamber, esnan malu, esnan sunú, i esnan den prizòn realmente ta. “Siguramente, Mi ta bisa boso, te asina leu ku boso a hasié pa un di esnan di mas chikitu di esakinan Mi rumannan, boso a hasié pa Mi” (Mat. 25:40, NKJV).
Den otro palabra, huntu ku proklamá e gran bèrdatnan tokante salbashon, e santuario, estado di e mortonan, i e eternidat di e lei, nos mester ministrá na e nesesidatnan di otronan. I ki mihó manera pa alkansá hende ku dor di traha na nan fabor tambe? Manera Ellen G. White korektamente a skirbi: “E método di Kristu so lo duna berdadero éksito den alkansá hende. E Salbador a meskla ku hende manera un ku tabata deseá nan bon. E a demostrá Su simpatia pa nan, a ministrá na nan nesesidatnan, i a gana nan konfiansa. Despues El a bisa nan: ‘Sigui Mi.’ ”—The Ministry of Healing, p. 143.
Di akuerdo ku un konteo, Skritura ta kontené 2.103 versíkulo ku ta ekspresá e preokupashon spesial di Dios pa esnan pober i oprimí. Kompará ku hopi otro aspektonan di fe, doktrina, i bida Kristian en general, e peso di referensianan tokante ministrá na esnan den nesesidat ta abrumador. Nos mester bira serio tokante traha pa aliviá e doló i sufrimentu ku ta eksistí rònt di nos. Esaki no ta kita for di nos trabou di plama e evangelio; al kontrario, e por bira un manera poderoso di hasié.
Naturalmente, ta un bon kos pa yuda otronan, djis pasobra ta bon pa yuda nan. Nos mester “hasi hustisia” (lesa Mik. 6:8) simplemente pasobra ta tantu korekto komo bon pa “hasi hustisia”. I tòg, no ta ainda mihó ora ta hasi hustisia, ora ta yuda otronan den nan nesesidatnan inmediato i temporal, ta mustra nan tambe na e “rason pa e speransa ku tin den bo” (1 Pe. 3:15, NKJV), ku ta e promesa di bida eterno den Kristu?
Hesus a kura malesa, a duna bista na esnan siegu, a kura leprosonan, i asta a lanta esnan morto. Pero tur esnan na ken El a ministrá ta bai muri trempan òf lat, bèrdat? Pues, a lo largu, loke sea bon El a hasi pa nan i nan nesesidatnan inmediato, El a hasi mas tambe. Sí, El a ministrá na esnan heridá, pero despues El a bisa nan, Sigui Mi. I esei ta presisamente dikon nos tambe mester ministrá na esnan heridá i despues bisa nan SiguiE.
No tin duda, dor di buska hustisia i bondat den mundu, nos ta proklamando e reino di Dios (lesa Lukas 4:18, 19) den un forma ku ta por lo ménos mes fiel, bálido, i kisas mes efektivo ku predik’é. Ora nos ta preokupá pa esnan pober i esnan oprimí, nos ta realmente ofresiendo honor i adorashon na Dios (lesa Isa. 58:6–10). Pero si nos faya di ministrá na fabor di esnan heridá, esnan ku ta sufri, i esnan kibrá, nos ta mal represent’E (lesa Prov. 14:31).
E kuartal aki, anto, nos ta bai mira kiko e Palabra di Dios ta bisa (i e ta bisa hopi) tokante nos deber di ministrá na e nesesidatnan di esnan rònt di nos.
“Gratuitamente boso a risibí, duna gratuitamente” (Mat. 10:8, NKJV). Esei ta bisa tur kos. Jonathan Duffy a sirbi komo presidente di ADRA International for di 2012. Promé di a uni ku ADRA Australia na 2008, Duffy a sirbi komo direktor di Adventist Health pa e Divishon Pasífiko Sur di e iglesia, kaminda e tabatin eksperensia ekstensivo den promoshon di salú i desaroyo di salú komunitario.


text:
Fair Trade Authority Curaçao
Fair Trade Authority Curaçao ta e outoridat independiente di kompetensia di Kòrsou. FTAC ta para pa kompetensia liber i sin limitashon. Esaki ta nifiká ku e kompetensia entre empresanan no ta wòrdu strobá i ku empresanan nobo por subi merkado sin opstákulo ku no ta na nodi. Den un merkado kompetitivo, empresanan ta hasi nan máksimo esfuerso pa kumpli ku e deseonan di e konsumidó. Esaki ta kontribuí na preisnan mas abou, mas eskoho, mihó servisio i produkto i servisionan inovativo. E konsumidó di Kòrsou ta probechá di e manera aki di e situashon.
Empresanan tambe ta benefisiá di e reglanan di kompetensia nobo. Por ehèmpel, komo kliente di otro empresanan, ta kumbiní nan pa kumpra na preis mas abou. Di e manera aki nan por produsí mas barata i nan posibilidatnan pa eksportá ta krese. Ademas, Pais Kòrsou ta bira mas interesante pa invershonistanan. Finalmente, esaki ta bon pa mas empleo riba nos isla.
E Ordenansa Nashonal enkuanto Kompetensia ta asigná FTAC komo supervisor di e reglanan pa kompetensia hustu i sin limitashon. E reglanan nobo di e Ordenansa Nashonal enkuanto Kompetensia ta na vigor, kuminsando 1 di sèptèmber 2017. FTAC ta aktua kontra empresanan ku ta stroba of limitá kompetensia.


text:
E asunto di Eigen Bijdrage
ORANJESTAD (AAN): Den un carta dirigi na Parlamento di Aruba fecha 11 di februari 2022 mundo di cuido medico a bati alarma pa medidanan di gobierno pa cu cuido medico.
E introduccion di un “Eigen Bijdrage” ta worde considera como un medida hopi negativo pa acceso na cuido medico. Especialmente esnan di menos recurso lo worde severamente perhudica, e sector medico ta adverti.
AVP a bisa cu nan fraccion a tuma e preocupacion aki di henter e sector di cuido sumamente na serio y pa tal motibo a pidi di imediato un reunion di Parlamento pa scucha e sector di cuido den un Bijeenkomst Publico.
Un panico total ta reinando den e mundo medico na Aruba na e momentonan aki, y practimente henter e sector medico di Aruba, mencionando tur enfermero, tur botica, FMSA, Respaldo, organizacion di dokternan di cas, e instituto medico San Nicolas, organizacion di cuido medico di Aruba, organizacion di specalistanan medico di Aruba, organizacion di laboratorionan priva y organizacion di boticarionan, a dirigi un carta na Parlamento recientemente, mustrando nan preocupacion grandi pa e plannan di gobierno.
Den e carta cu a yega Parlamento diaranson siman pasa, mundo medico ta expresa cu nan tin preocupacionnan grandi y preguntanan na cantidad, specialmente pa e forma cu pashentnan lo worde afecta cu introduccion di Eigen Bijdrage.
Pa prome biaha AVP ta mira un carta asina cu ta bini for di Sector Medico, caminda e accento no ta pa nan propio interes of pa gastonan cu ta bay subi pa nan of pa entradanan cu nan ta bay perde pero cada punto cu henter e sector medico na Aruba ta alerta p’e den nan carta, ta directamente relata na medidanan cu ta bay afecta pashentnan na Aruba.
Loke ta mas serio di e contenido di e carta cu sector medico a manda pa Parlamento, nan ta pone enfasis cu mientras cu gobierno a anuncia cu pa dia prome di April lo introduci e medidanan den sector medico oficialmente pero ningun momento a reuni of pidi pa conseho di e sector aki.
Den mesun carta cu AVP a ricibi na Parlamento, nan ta mustra cu “goed bestuur in tijden van grote verandering, kenmerkt zich onder anderen door het tijdig betrekken van de relevante stakeholders,” pues cu gobernacion drechi a acerca tur esnan envolvi, tur esnan stakeholder, prome cu bin c’un cantidad di medida di cual e efectonan dramatico pa cuido medico cu e medidanan aki ta bay tin.
E preocupacion ta hopi grandi cu door di e medidanan di gobierno, lo bay percura pa un asina yama, “klassezorg.”. Debi cu gobierno ta bay exigi pashentnan pa nan paga pa ora cu nan bay docter di cas, paga ora cu nan bay specialista, paga ora cu nan tin cu bay botica y laboratorio y tambe paga ora cu nan bay Eerste Hulp, esaki lo haci cu gobierno ta bay haci un distincion na Aruba, cu hustamente AZV desde su entrada na Aruba a elimina.
AVP a mustra, cu usando e zorgpas di AZV, tur hende na Aruba tabatin mesun acceso na cuido medico sin importa si nan tabatin placa of no tin placa pasobra tur hende ta cay bao di e seguro aki. Cu e medidanan ta solamente esunnan cu tin placa pa paga so tin acceso na cuido medico y esunnan cu no por paga, sea nan no ta bay dokter mas of dia nan dicidi cu nan no por mas y tin cu bay dokter, por ta laat y lo crea ainda mas problema pa e pashentnan aki.
AVP a nota cu e situacion aki ta asina grave y urgente cu nan fraccion a solicita di biaha un reunion cu sector di cuido den un reunion publico caminda nan por expresa nan preocupacion y pueblo lo por sigui esaki.
https://diario.aw/categories/noticia/politica/partido-avp-ta-indica-cu-nan-kier-pa-parlamento-scucha-sector-medico#sigProId03ac36b17c


text:
No tabata tin partidónan di Beisbòl Profeshonal Hapones Nippon ayera, awe e partido nan ta kontinuá. Awe e ekipo di Rakuten Golden Eagles ta hunga kontra Orix Buffaloes, miéntras ku Tokyo Yakult Swallows ta hunga kontra Hiroshima Toyo Carp.
Resultado di Beisbòl Liga Grandi ayera:
- Chicago Cubs a pèrdè di Pittsburgh Pirates ku skor di 1-0
- Kansas City Royals a pèrdè di Detroit Tigers ku skor di 4-3
- Washington Nationals a derota New York Mets ku skor di 9-7
- Philadelphia Phillies a gana Texas Rangers ku skor di 14-10
- Atlanta Braves a pèrdè di Milwaukee Brewers ku skor di 2-0
Andrelton Simmons a hunga shortstop i a konektá dos hit den tres turno na bate
- Boston Red Sox a pèrdè di Baltimore Orioles ku skor di 2-1
Jonathan Schoop a hunga segunda base i a konektá un hit den tres turno na bate
- Minnesota Twins a pèrdè di Chicago White Sox ku skor di 5-3
- St. Louis Cardinals a derota Cincinnati Reds ku skor di 1-0
Roger Bernadina a drenta komo batido emergente i no a konektá hit den un turno na bate
- Toronto Blue Jays a gana Tampa Bay Rays ku skor di 9-2
- Colorado Rockies a pèrdè di Miami Marlins ku skor di 10-1
- San Francisco Giants a derota Arizona Diamondbacks ku skor di 9-8
- Cleveland Indians a gana Oakland Athletics ku skor di 2-0
- Seattle Mariners a derota Los Angeles Angels ku skor di 10-3
Partidónan di Liga Grandi pa awe:
- Los Angeles Dodgers kontra San Diego Padres
- Colorado Rockies kontra Miami Marlins
- New York Yankees kontra Houston Astros
- Toronto Blue Jays kontra Tampa Bay Rays
- Philadelphia Phillies kontra Texas Rangers
- Atlanta Braves kontra Milwaukee Brewers
- San Francisco Giants kontra Arizona Diamondbacks
- Cleveland Indians kontra Oakland Athletics
- Seattle Mariners kontra Los Angeles Angels
Breve:
- E ekipo di Toronto Blue Jays a anunsiá ku nan a pone shortstop Jose Reyes riba lista di hungadó leshoná. Segun e ekipo, Reyes tin un leshon na su hamstring. Ku esaki e ekipo a trese Jonathan Diaz for di Tripel A. Awe e ekipo lo manda Reyes bai hasi un MRI pa determiná ku grave e leshon ta.
- E ekipo di New York Mets a firma Bobby Abreu na un kontrakt di Liga Menor. Abreu a keda laga den libertat siman pasa pa e ekipo di Philadelphia Phillies. E pelotero lo kuminsá den e afiliashon di New York Mets na Las Vegas den Tripel A.
- E kècher veterano, Henry Blanco, a retirá despues di 16 temporada den Liga Grandi. E kècher mes ora a aseptá un oferta pa ta den e ‘coaching staff’ di e ekipo di Arizona Diamondbacks.
- Picher Kubano, Jose Contreras ta pensando pa retirá for di beisbòl profeshonal despues ku e ekipo di Texas Rangers a lag’e den libertat. Den luna di febrüari ultimo e picher di 42 aña di edat a mustra su deseo pa picha sigur shete aña mas. Tur kos ta mustra ku e pelotero ta distansiando su mes di e pensamentu aki.
- Vladimir Guerrero a retirá for di beisbòl profeshonal komo miembro di Los Angeles Angels. E pelotero ku for di 2011 no a hunga den Liga Grandi a keda firma na un kontrakt di un dia ku e ekipo pa di e manera aki e por retirá ofisialmente komo miembro di Los Angeles Angels.


text:
Breve:
- Yurendell de Caster ta konektá honron den su debut ku e ekipo di Gigantes De Rivas den Beisbòl Profeshonal na Nicaragua. Yurendell a bai di 4-2 den e partido ku 1 base por bola, 2 kareda anotá i 1 empuha. Yurendell a keda añadí siman pasa na e roster di Gigantes de Rivas. E pelotero, no ta un deskonosí den beisbòl na Nicaragua. Durante e temporada 2012-2013 ku e ekipo di Tigres de Chinandega, Yurendell a logra gana e premio di tripel korona ku un promedio di .416, 13 honron i 56 kareda empuha .
- Atlanta Braves ta mustrando mas interes den e pelotero Kubano, Yasmany Tomas. E ekipo di Braves a manda manager Fredi Gonzalez, koach di bateo Kevin Seitzer, asistente gerente general John Coppolella i skout internashonal Gordon Blakeley bai wak un seshon di praktiká di e pelotero na Repúblika Dominikana. Yasmany ta un prospekto Kubano ku ta bati pa poder. E pelotero na yüni ultimo a bandoná Kuba en búskeda di un kontrakt di Liga Grandi. Diferente ekipo, inkluyendo San Francisco Giants, San Diego Padres, Arizona Diamondbacks i Philadelphia Phillies a mustra interes den e pelotero di 24 aña.
- Segun manager di Boston Red Sox, Hanley Ramirez lo sali for di kuadro i lo bai hunga left field pa e ekipo den e temporada benidero. E manager a añadí ku den e senario aki, Yoenis Cespedes lo hunga sea center field of right field. Ku esaki, Xander Bogaerts por ta sigur di su lugá den short por lo pronto.


text:
Casi simultaneamente a sali e cuentanan anual di dos entidad importante: AZV y ATA. Loke nan tabatin di relata ta mustra e dos caranan di nos situacion nacional. Uno no ta duna solamente un presentacion, pero ta pone e relato completo riba su website. E otro a duna poco cifra general y manera ta nan custumber no ta publica nada mas. Un practica conoci, riba cual nos lo bolbe mas dilanti.
Tin mas contraste pa nos observa. Un ta refleha e costonan grandi di nos sistema di salud, golpea fuertemente pa e crisis di Covid-19, cu a causa un caida grandi di entrada via prima y impuesto indirecto BAZV. Por mira un recuperacion parcial di e fuentenan di entrada mayor, pero di otro banda tin e compromiso tambe di austeriza, e famoso 60 miyon florin a base anual cu mester corta. Si por papia di un ‘meevaller’ aki, esey lo ta cu 2021 a cera cu menos asegurado cu na 2020 y na 2019. Esey no ta solamente loke cifranan di AZV ta mustra, sino ta resulta tambe di e personanan registra na Aruba, segun cifra proporciona pa CBS Aruba. Nos ta bolbe riba e tema specifico aki.
E otro cuenta anual ta refleha e recuperacion economico, principalmente den sector turistico y otro sector mas directamente liga na turismo, cu a tuma lugar caba den e promer aña despues di e crisis. Di parti di e entidad aki por a haci un aporte fuerte na caha di gobierno, fruto di e beneficionan di e aña. So far, so good, y awor ban spera cu e recuperacion ta sigui fuerte den e aña aki tambe.
Por mira cierto desaroyo notable tambe den e cifranan demografico di nos isla. Por ehemplo den e cantidad di nacemento, cu a sigui na un nivel di apenas 1.008 pa aña 2021 (1052 pa 2020). Gradualmente durante e ultimo añanan nacemento a keda baha, di mas di 1.200 na 2016 y 2017, te na e nivel actual di practicamente mil so. Durante 2021 por a observa tambe un mortalidad remarcablemente mas halto cu e añanan anterior. Mientras cu 2020, a pesar di e crisis di Covid, tabata na un nivel comparable cu e añanan anterior (743), 2021 ta registra 964 fayecimento, e cifra mas halto registra te awor aki y na un nivel di alrededor di 200 fayecimento mas cu e average di e ultimo añanan. Cu e cifranan aki, e crecemento natural tabata casi no existente. Di otro banda, cifranan di inmigracion y emigracion ta mustra cu, desde 2019 caba por nota cu tin mas persona ta sali di Aruba, cu tin ta drenta. Na 2020 registracion di residente nobo a baha fuertemente te 1846 persona, y na 2021 e cifra aki a subi levemente te na 2193, pero a sali 2712 persona den e mesun aña. Pa AZV menos persona sigura por significa menos gasto, pero por significa tambe menos hende pa aporta. Y en vista di e gastonan aumentando cu e poblacion riba 60 aña, cu gasto relativamente halto cu ta keda crece, esaki ta keda un desaroyo preocupante.
Finalmente, manera bisa anteriormente, tin un diferencia grandi den forma di informa entre e dos entidadnan. Uno ta cumpli cabalmente cu su obligacion di informa, poniendo su relato completo riba su website, di manera cu cualkier ciudadano por mira kico AZV a haci o no a haci. Di e manera aki e organo ehecutivo di gasto di salud ta pertenece na e manyen di entidad (semi)gubernamental cu ta tuma nan papel informativo na serio, manera Banco Central, Camara di Comercio, WEB Aruba NV, SVb y algun mas cu nos por a lubida. No por bisa mesun cos di ATA sin embargo, cu ta presenta e cifranan mas general pero no ta duna claridad completo publicando nan cuenta riba nan website. Mas grave ainda ta cu gobierno no ta percura pa e demas entidadnan cumpli cu nan tarea informativo, y ta parce cu ta gobierno mes no ta desea di duna claridad. Y esey mientras cu esakinan ta e cosnan cu no ta costa nada; ta solamente un cuestion di pone nan relato, cu nan tin disponible digitalmente caba, pa un y tur por tuma nota. Esaki naturalmente ta incomprensible y inaceptable, sigur di un gobierno cu no ta perde ningun oportunidad pa vocifera nan supuesto compromiso di ta practica transparencia. Ta kico tin di sconde den tur e cuentanan anual cu Aruba no mag mira?
Di igual forma lo ta bon pa nos disfruta di e aparente transparencia predica den e caso di e opinionnan encuanto e ley di Reino encuanto COHO y supervision financiero. Di basta tempo caba nos por a tuma nota cu mayoria di nos parlamentarionan tin tur tipo di malestar estomacal y intestinal cu e dos proyectonan di ley di Reino, y ta bira tempo pa nos haya sa mas den detaye ta kico ta nan malestar, pa por huzga si ta trata di obhecion obhetivamente sustancia o di mero hugada trivial pa gana tempo so. O, si no kier duna claridad, nos lo mester warda te cu resulta di e tratamento den parlamento Hulandes pa sa kico ta e posicion cu nos parlamentarionan a tuma. Anto e ora no mas, nan kier pa nos huzga? Ta te ki dia nos mester soporta e tipo di farsa di supuesto ‘representacion democratico digno’ aki?


text:
ORANJESTAD – E pandemia ocasiona pa e virus COVID-19 a trece un cambio drastico den nos economia y nos mercado laboral. En conexcion cu esaki Departamento di Labor & Investigacion (DAO) ta desea di haci un inventarisacion di e situacion laboral y den e cuadro aki ta acerca tur compania pa entrega un Registro di Personal COVID2020.
Basa riba artículo 30, prome inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister) na director di Departamento di Labor & Investigacion ora cu su persona haci un yamada na e compania.
Den e Decreto Nacional Registronan di Ordenansa Laboral 2013 ta regla e modelonan di e Registro di Personal. E Registro di Personal ta consisti di tres parti, Modelo 1A, unda ta yena e personal actual trahando/registra na bo compañia riba 30 juni 2020; Modelo 1B, unda ta menciona e necesidad di personal pa e ultimo mitar di aña 2020 (di juli 2020 pa december 2020), tumando cuenta di e situacion real di nos economia y Modelo 1C, na unda e necesidad di personal pa cada proyecto specifico den e ultimo mitar di aña 2020 ta menciona.
Entrega di Registro di Personal COVID2020 ta obligatorio pa tur compania na Aruba y mester entreg’e den e periodo di 10 di juli 2020 te cu 9 di augustus 2020.
E forma di entrega di e Registro di Personal COVID2020
E unico forma cu por entrega e Registro di Personal COVID2020 ta den e forma digital. Desde 9 juli 2020 por download e formulario digital, Registro di Personal COVID2020, cu ta consisti di 3 pagina for di website www.daoaruba.com of www.gobierno.aw of por haci un peticion via e-mail na aanvraagpr@gmail.com y DAO lo mail bo e formulario digital.
Den caso cu bo compania tin un of mas sucursal/ filiaal, DAO ta haci un peticion pa yena e Registro di Personal no solamente pa e oficina principal (hoofdvestiging) (p.e. kvk-nummer 5555.0) pero tambe pa cada sucursal/ filiaal (p.e. kvk-nummer 5555.1, 5555.2 etc.). Ta wordu pidi tambe pa indica cua trahadonan ta rouleer door di pone un strea (*) den kolom patras di e kolom “No.” ariba e formulario digital.
DAO ta informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2020, ta yena nihil ariba modelo 1B y modelo 1C.
Unda y con por entrega e formulario di Registro di Personal COVID2020
DAO ta haci un peticion pa hinca e datonan den e formulario digital, segun e modelo stipula pa ley, y manda nos esaki na e-mailadres dao.prcovid2020@gmail.com.
DAO lo manda e compania un e-mail como comprobante cu a ricibi e Registro di Personal COVID2020. Tene cuenta cu si bo a entrega e Registro di Personal 2019-2020, tambe bo mester yena atrobe e Registro di Personal COVID2020.
Den caso cu e Registro di Personal COVID2020 no ta corectamente yena y DAO a comunica esaki na e compania pero e compania no a adapta e Registro di Personal, lo considera esaki tambe considera esaki un incumplimento di parti di e compania.
Pa companianan cu ta haci uzo di un intermediario (p.e. accountings- of adviesbureau) ta recorda nan cu cumplimento di nos leynan laboral ta un obligacion di e dunado di trabou y no di e intermediario.
Companianan cu no ta cumpli cu entrega di e Registro di Personal COVID2020 aki den e periodo menciona como tambe esnan cu no a entrega esaki e aña anterior ta den incumplimento cu articulo 30 di e Ordenansa Laboral 2013. DAO lo bay over pa tuma accion contra esakinan despues di e fecha di 9 augustus 2020.
E compania lo ricibi un sancion administrativo di Afl. 5.000,- pa no cumpli cu e obligacion di entrega di e Registro di Personal COVID2020.
Si tin mas pregunta tocante e Registro di Personal por tuma contacto cu Sra. Louisetty Croes na 5237722 of via email louisetty.croes@aruba.gov.aw of dao.arbeidsmarktaruba@gmail.com of cu un funcionario di Bureau Arbeidsmarktonderzoek na 5237720.


text:
Oranjestad, Aruba - 18 di juni 2020
Durante conferencia di prensa di Gobierno di Aruba, Sharline Koolman, Crisisleider di DVG a anuncia cu 'Kidscamp' lo ta permiti den e vakantie benidero.
Pa contesta hopi pregunta cu a ricibi tocante "Kidscamp" cu ta actividadnan cu ta sosode tur aña den temporada di vakantie, Sra. Koolman a duna di conoce cu e 'Crisis Team' diaranson atardi a dicidi cu e activadnan aki pa nos muchanan lo por sosode manera tur aña sinembargo mester tene cuanta cu algun regla vigente.
Pa muchanan te cu 12 aña, distanciamento social y fisico por ta menos. No mester bay den panico si esaki no sosode. Pero si e parti di higiene, labamento di man, mester sigui tene cuenta cu ne mescos ta den e caso di scolnan.
Pa esnan di 12 pa 18 aña, Sra. Koolman ta conseha pa sigui stimula distanciamento social y fisico hopi mas pasobra e grupo aki ta compronde e informacion miho di kico ta pasando. Labamento di man constantemente ta keda necesario.
E malesa aki ta manifesta su mes hopi menos den e categoria di edadnan aki y no ta duna e mesun problema di salud. Pa e motibo aki 'Crisis Team' ta aproba pa instancianan organisa e actividadnan di 'kidscamp' den e temporada di vakantie ya cu esaki ta bon pa e salud mental y emocional di e hoben.
Sra. Koolman ta enfatisa cu e luganan cu normalmente ta haya bishita di e hobennan durante e actividadnan aki, mester tene cuenta cu reglanan vigente. Pero e conseho ta keda pa instancianan regla salidanan mas tanto posibel na luganan di naturalesa.


text:
Diabierna madruga pa mas o menos 12:25 central di polis ta wordo notifica cu lo a bin topa cu un turista sin bida den camber di Marriot Surfclub. Ta despacha un unidad di polis. Na e sitio ta bin topa cu personal di ambulance reanimando e turista masculino. Pero lamentablemente no por a haci nada mas pa cu e turista masculino.
Pa 1:45 dr Texier ta constata morto di e turista masculino Mericano S.R.M. di 54 aña. Polis technico , recherche y slachtofferhulp a presenta na e sitio. E curpa a wordo tuma den beslag pa mas investigacion.


text:
Debi na e aumento di e casonan di Covid-19 y conhuntamente cu esaki e aumento di personanan den cuarentena SVb ta adapta entrante diaranson 29 didecember 2021 su servicionan pa loke ta trata notificacion di cuarentena.
E situacion actual a pone cu nos telefon pa comunica cu SVb su callcenter ta sumamente congestiona. Pa remedia e situacion aki y pa por atende cu e congestion SVb ta pidi tur persona cu ta poni den cuarentena door di DVG pa raporta esaki directamente na su doño di trabao.
No mester notifica SVb di su cuarentena.
E doño di trabao lo notifica SVb di su empleado cu ta den cuarentena. Control di cuarentena mandatorio lo sosodedoor di SVb y DVG.
Esaki lo yuda tene e liñanan telefonico menos congestiona pa personanan cu mester notifica AO pa Covid-19 of otro enfermedad. Si un trahado haya sintoma y test positivo pa Covid1-9 durante su cuarentena e mester notifica AO.
Por meld AO online via di nos website https://ao.svbaruba.org 😮 Di dialuna pa diabierna di 7:00 AM pa 3:00 PMo Den weekend, dianan di fiesta y ATV di 7:00 AM pa 9:00 AM
Por meld na telefon 527-2782:o Di dialuna pa diabierna di 7:00 AM pa 12:00 PM y di 1:00 PM pa 3:00 PM.o Den weekend, dianan di fiesta y ATV di 7:00 AM pa 11:00 AM
E doño di trabao cu instrui su trahado pa traha for di cas ta liber di haci esaki ya cu e persona den cuarentena no ta malo.
Ora di notifica AO online of via di telefon mester tuma bon nota di e instruccion cu ta keda duna pa e dianansiguiente.
Di parti di SVb nos ta pidi tur nos aseguradonan pa tenecuenta cu e situacion di e pandemia y cu nos ta hacienda nos maximo esfuerso pa atende nos clientenan di e mihoforma posibel.


text:
Kunukeronan por tuma “kachikachi di kòfi” grátis pa fertilisá tereno:
Starbucks ta duna bèk na komunidat ku Grounds For Your Garden
WILLEMSTAD: Manera ta konosí Starbucks ta un “multi-national” ku tin diferente sukursal mundialmente i ta super bon konosí pa su delisioso kòfinan den diferente sabor ku nan ta ofresé. Aki na Kòrsou tambe nan ta masha popular pa esaki i ta sirbiendo nan klientenan pa vários aña kaba dushi kòfi. Mirando ku tin asina hopi kòfi ku ta resta kual ta e “kachikachi” (den papiamentu krioyo) a disidí di opsekiá kunukeronan. E kòfi aki por wòrdu usa den agrikultura. Ta nifiká ku por agregá e “kachikachi” di kòfi den e compost pa planta. Esaki tin un ph kasi neutral 6.5 pa 6.8 i ta ekselente pa drecha tera i ta duna nitrógeno. Ya for di e siman aki riba djamars- i únikamente riba djamars- kunukeronan por pasa tuma e “kachikachi di kòfi” grátis na Starbucks situá na Renaissance Mall. Kòrda ku por tuma e “kachikachi di kòfi” tanten ku tin den stòk! Di e manera aki Starbucks ta duna bèk na komunidat mediante e proyekto “Grounds for your Garden”.
Benefisionan di usa “kachikachi di kòfi”:
Na momentu ku usa e “kachikachi di kòfi” pa plantashon, esaki ta fèrtilisá e tera. Pa e kunukero esaki ta resultá sumamente bentahoso. Starbucks ta regal’é, pues ya e no mester kumpr’é. Tambe e “kachikachi di kòfi” ta un perfekto fertilisante ya ku e ta disolvé poko poko, i e ta un pestisida natural.
A selebrá Dia di Tera ku 2 proyekto:
Pa duna realse na e proyekto a hasi un yamada na kunukeronan lokal pa kolaborá ku Starbucks partikularmente riba Dia di Tera (Earth Day) ku a keda selebrá mundialmente djabièrnè ultimo, dia 22 di aprel. Entre tur kunukero ku a registrá a skohe 2 proyekto. Nan ta, “Plant for your Health” i Xotic Dragons. E meta komun di ámbos proyekto ta pa stimulá plantashon. Djabièrnè ultimo un tim bon animá di Starbucks a asistí na un tayer di plantashon serka “Plant for your Health” situá na Buena Vista bou direkshon di Louriane i Chudeska Senior. “Plant for your Health” ta planta diferente tipo di matanan na kantidat chikí, pero tambe na kantidat grandi riba pedido. Ta planta por ehèmpel: pinda, kròpsla, broccoli, yuka, sèlder, papaya i hopi mas. Un otro tim di boluntario di Starbucks a duna workshop na muchanan di entre 3 i 12 aña di edat serka Xotic Dragons situá na Nort Sapaté, spesífikamente riba plantashon di ‘Dragon Fruit’ i ‘Fig’ ku ta un fruta den forma di kurason ku hopi simia, i ku por wòrdu komé fresku òf seku. E idea di e tayer pa mucha tabata pa siña nan di e frutanan i duna nan un introdukshon na plantamentu.
XXX
Riba fotonan athunto por mira e tim di Starbucks i un parti di e workshop na
“Plant for your Health” i tambe Xotic Dragons!


text:
Temblor di magnitud 2.6 grado a keda registra pa 3:04 am di Dialuna 13 di Juni 2022 marduga cu awordo sinti te aki na Aruba cu epicentro na 12.18 grado NL y 70.11 grado WL esaki ta keda na 52 km nort di punto Fijo.Profundidad di e evento tabata na 65 km bou tera bou lama dilanti di e costa na e cuidad di Falcon.
FUNISA a logra compila tur e datanan aki gradiciendo tur nos miembronan y otro instancianan den exterior pa nan tremendo cooperacion.
E epicentro tabata localisa na 36 km cual ta 20 miya nautico y 23 miya leu for di e centro di observacion ATSOC na San Nicolas y 38 km cual ta 21 miya nautico y 24 miya leu for di Oranjestad.
Marcos Bislip
Presidente di FUNISA


text:
ORANJESTAD – Prome Minister Evelyn Wever-Croes tabatapresente na e tercer conferencia di “German-Caribbean Energy Conference”. Den e conferencia virtual aki a trata metanan di desaroyo sostenibel den Caribe y tambe con paisnan chikitopor haci miho uzo di conocemento y recursonan di Paisnanmas grandi.
Durante di e conferencia Premier Wever-Croes a splica cu pa Gobierno di Aruba yega e metanan di energia y clima, a tumae iniciativa pa trece stakeholders hunto y basa riba vision comun, esaki a resulta den un maneho titula: “National Energy Policy”. E vision tras di e maneho ta pa percura pa ciudadanonan Arubano, companianan y bishitantenan tin acceso na energia limpi, confiabel y pagabel.
Segun Prome Minister, den region Caribense mas y mas paisnan ta bayendo den direccion di menos consumodi “carbon energy”. Como isla chikito den desaroyo / “Small Island Development States” (SIDS), pa logra yega e metananaki mas lihe, e ta importante pa considera e rikesa y conocemento cu nacionnan mas grandi tin pa ofrece. Cooperacion strategico ta e clave pa ta exitoso den e transicionna un futuro mas resiliente. Pa e motibo ey, Prome Minister aexpresa: “mi ta sumamente contento cu e compromiso di Alemania ta parti di innovacion den Caribe”.
Durante di e conferencia esnan presente a siña di solucionnandi Alemania cu ta dirigi na aumenta sostenibilidad den Caribe. Den e caso di Aruba specificamente, sostenibilidad ta significacu pa inverti y atrae inversionnan den sector di energia no kiermen solamente diversificacion di economia y crecementoeconomico. Sino, cu e ta esencial pa realisa un economiaiclusivo y resiliente a termino largo cu ta resisti impacto di factornan externo.
“Ningun pais ta immune pa factornan externo manera cambiodi clima y pandemia. Pero cu e maneho nacional di energia, reformanan structural y ambicion pa transformacion digital, ta forma e base pa crea oportunidadnan economico nobo. E oportunidadnan aki a termino largo tin e meta pa diversifica e economia y mitiga e riesgonan di cambio di clima”, PromeMinster a enfatisa.
Prome Minister a termina bisando: “E momento pa tumaaccion ta awo y nos ta kere cu door di traha den bon cooperacion, lo yuda e region acelera e metanan di energiarenobabel’.


text:
ORANJESTAD (AAN): Diaranson mainta Minister Dangui Oduber a ricibi abogado Dello Gomez
All Stories
ORANJESTAD (AAN): Dialuna atardi den un Cas di Cultura ‘sold out’ a tuma luga competencia di Baile Escolar cu ta forma parti di e programa di Weganan Escolar 2022.
ORANJESTAD (AAN): Diasabra awo, 25 di juni 2022, Filomena College MAVO ta celebra su 75 aña di existencia.
Secretario di Estado Alexandra van Huffelen a indica
ORANJESTAD (AAN): Diabierna, 17 di juni, den e lounge nobo di Gamma IT Solutions, e ekipo di Gamma a despedi di nan stagiaire Alejandro Garcia.
ORANJESTAD (AAN): Aruba Bank a sostene YMCA Aruba pa yuda nan cu nan vision
ORANJESTAD (AAN): Siman pasa e Hues di Hulanda cu a bin special pa trata e caso penal Avestruz,
ORANJESTAD (AAN): Recientemente, Minister di Husticia y Asuntonan Social Sr. Rocco Tjon, a bishita oficina di Cuerpo Especial Arubano (CEA)
Hubert Dirks di Compra NV
Van Huffelen bisa cu no tin Aanwijzing na caminda


text:
Diadomingo anochi alrededor di 10:00 pm, varios ciudadano a solicita presencia di polis den cercania di Checkpoint Color. Den e area lo tabatin un adicto ambulante ta menasa un grup’i persona cu ta bishita un iglesia cu tin den cercania.
Na momento cu polis a yega nan a cuminsa na tira un bista na e autonan cu ta staciona den cercania. Algun di nan tabatin daño. E agentenan a detene e adicto ambulante. El a resisti cu e agentenan pues su detencion no a bay facil.
Na final e agentenan policial a logra domin’e y den transporte policial a hib’e pa ward’i polis caminda e lo mester responsabilisa pa su actonan.


text:
Tabata dia 25 di februari aña pasa cu a detene Jason Margarita, bao sospecho di a tene relacion sexual cu un mucha muhe menor di edad. Mainta tempran di e fecha ya caba menciona, recherche hunto cu Jeugd- en Zeden Politie a detene Jason Margarita na su cas. Na momento di su detencion e tabatin 39 aña di edad.
Margarita tabata consehero di partido POR, di ex-minister Otmar Oduber, despues di ex-minister Andin Bikker, di DIMAS, di radioemisora POWER FM y ta doño di e gym Perfect Me. Nada no ta riba su nomber, debi na su pasado scur, pa cual tur negoshi y contract ta riba nomber di su casa, e social media queen Julisa Rodulfo, conoci como “Julie Julie”.
Margarita tin un gym den cual e ta atende clientenan femenino so. Ta yuda nan pa baha peso y tene nan curpa den condicion, mara na un dieet streng y un formula di come y biba mas saludabel. E ta uza su casa na radio y riba red social pa promove e proyecto aki. E tin varios storia di exito, den cual berdad e hende muhenan a baha hopi peso.
Memey di e trabounan di duna les di fitness, el a recluta un mucha muhe menor di edad pa tuma les. Na caminda, e mucha muhe a hasta bira instructor den e gym su mes, dedica na otro hobennan di entre 12 pa 16 aña. Tur cos ta mustra e tempo ey cu supuestamente Jason Margarita tabatin un relacion amoroso cu ne. Den esaki, a bin compronde cu Margarita a huur cas of apartament pa e mucha muhe cu ta biba den cas cu welo y wela.
KEHO PA PEDOFILIA
Parce cu tata di e mucha muhe a descubri mensahenan di bos, di whatsapp, potret y video cu Jason y e mucha tabata manda pa otro. Eyden, segun e mayor, tin suficiente evidencia cu e relacion entre nan dos no tabata di entrenado, sino di pareha. E mucha muhe e tempo ey tabata bou di 16 aña, cu ta haci Jason Margarita un sospechoso di abuso sexual cu menor.
PETICION DI FISCAL
Dia 8 di october 2021, e caso di Margarita a bin dilanti den corte caminda fiscal a pidi 42 luna di prizon p’e, di cual 6 luna ta condicional y 2 aña di prueba. Jason Margarita lo mester sinta 3 aña kitando e luna nan cu e tabatin cera caba.
JASON CULPABEL
Algun siman despues di e peticion di Fiscal, corte di Aruba a trata e caso di e conocido fotografo Jason Margarita caminda ta acus’e di a tene relacion sexual y comete acto di inmoralidad cu un menor di edad, esta un persona di menos cu 15 aña di edad.
CASTIGO
Margarita a haya dos aña y seis luna (30 luna di prizon) di cual seis luna ta condicional, pues locual e mester a sinta ta dos aña. Su abogado defensor mr. Zuhaila Arendsz-Marchena a bisa e tempo ey cu esaki mester haci cu pueblo mester ta mas consciente di nos leynan. A pesar cu hues a dicta cu Margarita no a comete ningun tipo di abuso, e actonan cu el a comete ta ilegal den cuadro cu e ta un mayor di edad cu a tene relacion cu un menor di edad.
Tambe hues a conclui cu e acusado mester sigui un programa pa evita cu e bolbe haci tipo di acto di tal indole den futuro, a pesar cu e raport psicologico a conclui cu Margarita no tin tendencia di pedofilia.
LIBER ATROBE
Jason Margarita a recobra su libertad dialuna dia 20 di juni 2022. Su libertad ta basa cu di 24 luna di castigo, kitando un tercera parti di bon conducta, e mester a sinta solamente 16 luna cu a cuminsa di februari 2021 ora cu a detene y a yega 16 luna e siman aki. Pa dos aña e no por hay’e den problema cu husticia pa loke ta pedofilia, sino e mester bay cera bek y sinta e lunanan condicional. Tambe e ta obliga na sigui bou guia di Reclassering pa evita cu e ta cay atrobe den mal caminda. Pa comunidad, mester tin wowo habri contra hombernan asina cu tin debilidad pa mucha, pasobra si nan no haya ayudo profesional, e chens pa nan cay atrobe ta grandi.